Xalbador Garmendiari ohore - Goierriko Hitza : Goierriko Hitza\nXalbador Garmendiari ohore\nEuskaltzale zaldibiarrari gorazarre egiteko ekitaldia egingo dute bihar Anoetan, bizitoki zuen herrian. «Euskaldun izaten jarraitzeko lagungarri izango da omenaldia», diote\nJon Miranda - Ataria\nZaldibiako eta Anoetako herriek elkarlanean antolatu dute Xalbador Garmendia (Zaldibia, 1932-Anoeta, 2018) idazle, itzultzaile eta euskaltzaleari gorazarre egiteko ekitaldia: «Bi herri hauetan urte askoan, eskuzabaltasun osoz, musika eta euskal kantua irakatsiz, herritarrak euskal kulturan heziz, elkarbizitzari ekarri dion aberastasunagatik».\nAnoetako Euskal Jaiaren bueltan antolatu duten egitarauaren barruan kokatu dute omenaldia. Astelehenean egin zuten aurkezteko agerraldia, eta han izan ziren, besteak beste, Eztitxu Mujika eta Pello Estanga Zaldibiako eta Anoetako alkateak, eta Garmendiarekin tratua izan zuten bi udalerrietako hainbat herritar.\nBi pasio, musika eta euskara\nZaldibiako Arotzanea etxean jaioa, 9 urte zituela Tolosako Sakramentinoetara bidali zuten, eta haren lagunek nabarmendu dutenez gazte-gaztetatik antzematen zitzaion zein izango ziren bere bi pasio handiak: musika eta euskara. Besteak beste, sakramentinoekin ikasi zuen musika eta pianoa jotzen, eta ikastetxeko organista izan zen. Felix Galdona apaiz sakramentinoarekin sortu zuen 1957an Tolosako Udaberri dantza taldea.\nZaldibian, abesbatza sortu zuen 1968an eta haurrentzako musika klaseak antolatu zituen. «Herrian, eta herritarrekin, sortutako musika sustatu zuen beti, zegoen tokian zegoela», aipatu dute omenaldiaren antolatzaileek. 1977an Anoetara ezkondu zenez geroztik, hango elizan organoa jotzen zuen, esate baterako. Anoetako Herri Ikastolarekin batera herriko helduen abesbatza sortu zuen, eta zuzendari jardun zuen urte askoan. Eguberrietan, Santa Ageda bezperan eta San Joan gauean biltzen ziren abestera. Kantu kide izan zituenetako asko Anoetako plazan izango dira bihar.\nGarmendiak beti izan zuen euskara aztertzeko grina, eta 1968ko Arantzazuko Biltzarrean Euskara Batuaren deklinabideari buruzko txostena aurkeztu zuen, ordurako euskaltzain urgazle zela. Donostian, Filologia ikasketak egin ondoren, euskara irakasle jardun zuen, besteak beste gurasoentzat eta irakasleentzat, Tolosako Laskorain ikastolan.\nEuskara zuzentzaile bezala egin zuen bere ibilbide profesionalaren parte handiena; 1970eko hamarkadaren amaieran Eusko Kontseilu Gorenean aurrena eta Egin egunkarian ondoren, 1977an sortu zutenetik Espainiako Auzitegi Nazionalaren aginduz itxi zuten arte. 21 urtez euskara arduradun izan zen kazeta hartan.\n1950eko hamarkadan Erroman Teologia ikasketak egin ondoren Euskal Herrira itzuli eta 1962an Maulera (Zuberoa) bidali zuten bizitzera, «kultura abertzaleari gehiegi gerturatzen ari zitzaiola iritzi baitzioten orduko apaizek». Zuberoako hiriburuan, ordea, euskal antzerkia berritzeko mugimendua sustatu zuen. Historia triste bat antzerki lana idatzi zuen 1964an, eta Ondarroako Lore Jokoetako antzerki saileko lehen saria irabazi zuen. «Iskanbila sortu zuen obra hark: apaiz gazte batek idatzia bazen ere, ordura arte euskal antzerkian jorratu ez ziren gaiak lantzen baitzituen, suizidioa eta prostituzioa besteren artean».\nAntzerki lan horri esker egin zen ezagun Garmendia garaiko euskaltzaleen eta literaturazaleen artean. Gerora itzulpen lan asko egin zituen, besteak beste, Albert Camusen Gizon zuzenak (1967), Antoine de Saint Exuperyren Printze txikia (1970) eta Gabriel Garcia Marquezen Iragarritako heriotza baten kronika (1982). Iragarri dutenez, Printze txikia obraren zati batzuk ere antzeztuko dituzte bihar.\nHizkuntza eta herri maitale\n2018ko azaroaren 14an hil zen Xalbador Garmendia. Ia urtebetera, honela hitz egin diote lagunek, ekitaldia iragartzeko esku orrian: «Batua nahi zenuen euskara; eta batua, euskalduna eta burujabea, Euskal Herria. Horrela hartu zenituen ezarritako legeari aurre egitearen arriskuak». Anoetako eta Zaldibiako udalen eta Eusko Jaurlaritzaren laguntza jaso dute ekitaldirako. «Euskaldun izaten jarraitzeko lagungarri izango da omenaldia».\nJaialdi kutsuko omenaldi ekitaldia egingo dute bihar\nNafarroako ttuntturroak, txalapartariak, Zaldibiako eta Anoetako dantzariak, Tolosako Udaberri dantza taldekoak, abesbatzako kideak, txistulariak, Loatzo musika eskolako eta Anoetako Herri Ikastolako ikasleak… «Arratsalde zoragarri eta magikoa bizitzeko aukera izango da». 18:00etan izango da ekitaldia, Anoetako plazan.\nGarmendia zenaren ibilbidearen zertzelada batzuk eta egin zituen lanen berri ematearekin batera, euskal kulturaren barruan izan zuen garrantzia nabarmenduko dute: «Antzerkigintzari egindako ekarpenagatik, eta tradizioari eutsiz, euskara modernizatzeari bizitza osoan lotu izanagatik».


Ingurumeneko europarlamentariek baliabide genetikoen onurak partekatzeko akordioa babesten dute - EU Reporter\nIngurumena parlamentariak atzera baliabide genetikoak onura-partekatzeko akordioa\nUrtarrilaren 23, 2014\nIngurumen batzordeak urtarrilaren 22an babestu zuen ingurumen batzordeak EP eta Kontseiluko negoziatzaileek baliabide genetikoak eskuratzeko eta haien erabileraren onurak partekatzeko akordioa. Akordioak bertako eta bertako komunitateek dituzten ezagutza tradizionalak ere biltzen ditu. Arau berriek dibertsitate biologikoa kontserbatzen eta haren osagaien erabilera iraunkorra izaten lagundu beharko lukete.\n«Negoziazioak oso zailak izan ziren. Badirudi hainbat estatu kidek ez dutela biodibertsitatearen alde egiten ", esan du Sandrine Bélier-ek (Berdeak / ALE, FR) legedia Parlamentuaren bidez zuzentzeaz arduratu dena. "Testua nahi nukeena baino anbizio txikiagoa da, baina urte amaieran Hego Koreako hurrengo COP konferentzian parte hartzeko aukera ematen digu", gaineratu du. Araudiak erabiltzaileei, hala nola, bildumagile pribatuei eta konpainiei, ikertzaile akademikoei edo erakunde zientifikoei, baliabide genetikoak eta horiei lotutako ezagutza tradizionalak legez atzitu direla eta onurak modu egokian eta ekitatiboan partekatzen direla egiaztatuko du, elkarrekin adostutako baldintzen arabera.\nLandareen, animalien, mikrobioen edo benetako edo potentzialeko jatorriko material genetikoa baliabide genetikotzat hartu behar dela ematen du. Aniztasun biologikoak berrikuntzarako biltegia eskaintzen du ikerketa zientifikoari eta aplikazio teknologikoei dagokienez, baita osasun produktuak, elikagaiak, kosmetikoak eta bestelako produktuak ere. Arau berrien arabera, erabiltzaileek nazioarteko ziurtagiri bat lortu beharko dute, baliabideetara legez kanpoko sarbidea ekiditeko.\nAkordioak xedatzen du baliabide genetikoen eta lotutako ezagutza tradizionalen hornitzaile nagusiak diren bildumak Europako Batzordeak ezarritako eta mantendutako EBko erregistro batean sartu behar direla. EBko herrialdeek agintariak izendatuko dituzte baliabide genetikoen erabiltzaileek legedia betetzen dutela egiaztatzeko eta arauak hausteagatik zigorrak ezarriko dituzte. Arau berrien esparrua Parlamentuak hasieran espero zuena baino estuagoa izango da, EBko herrialdeak ez baitziren ados baliabide genetikoen eratorri guztiak estali behar zituztenik. Halaber, Kontseiluak uko egin zion eurodiputatuek baliabide genetikoetara iristeko baldintza zorrotzagoak eta zigorrak gogorragoak izan zitezen horiek hausteagatik.\nGai erlazionatuak:aniztasun biologikoaBetetzeabaliabide genetikoak\nirizpide guztiak bete behar #Turkey bisa-free bidaia eskuratu EBri, esan parlamentariak


Plentziako artea, bideak eta errituak, berbabide - Plentzia - Hiruka.eus\nPlentziako artea, bideak eta errituak, berbabide\nHiruka.eus 2017-07-10 12:54\nPlentzia hiribildua, argazki zahar batean. © PLENTZIAKO UDALA\nUztailaren 11n, 12an eta 13an udalerriko historiaren gaineko jardunaldiak egingo dituzte, Goñi Portalen. Martitzenean eta eguaztenean, adituek bina berbaldi emango dituzte; azken egunean, Plentzia Museoaren lanaz arituko dira.\nPlentziako Historiaren gaineko X. Jardunaldiak egingo dituzte hiribilduko Goñi Portal kultur etxean. Hala, hainbat berbaldi egongo dira uztailaren 11n, 12an eta 13an. Jardunaldi horien helburua da XIX. mende amaieran izan zen aldaketa aztertzea: Bilboko trenaren etorreraren aurretik (1898), eskualdeko kultura industrialaren gainbehera hasi zenean; kofradia eta Andra Mariren erritu erlijiosoak bertan behera utzi ziren, udatiarrak eta bertoko artistak edertasun naturalak baloratzen hasi ziren eta hiribildura zetozen bideak hobetu ziren, besteak beste. Horren denaren berri emateko berbaldiak eskainiko dituzte askotariko eremuetako adituek. Jardunaldiak David Crestelo Plentziako alkateak, Rosa Miren Pagola Eusko Ikaskuntzaren Bizkaiko lehendakariordeak eta Gonzalo Dúo jardunaldion koordinatzaileak abiaraziko dituzte. Martitzenean eta eguaztenean, bina berbaldi egongo dira; eguenean, berriz, Plentziako Museoaren Etnografia Batzordearen ikerketen berri emango dute hainbat adituk.


Abesti tradizionalak balore hezitzaileekin jantziz | NAIZplus | NAIZPLUS\nAbesti tradizionalak balore hezitzaileekin jantziz\nSoka saltoan aritzeko ‘Aita, ama’ abestia tradizionala moldatu du Bizkaiko Urtxintxa eskolak eta Uluka taldeak, familia eredu ezberdinei bide eman eta balore hezitzaielak sustatuz.\nNAIZ+|2019/02/06 09:01 Eguneratua:\n«Aita, ama, zenbat urtekin ezkonduko naiz? 1, 2, 3, 4, 5,…». Garaiak zerbait aldatu badira ere, jolastokian entzun ahal diren letrak ez dira gehiegi aldatu. Lehen aipatutakoak soka saltoan aritzen diren umeen ahotan maiz entzuten dira oraindik ere.\nBizkaiko Urtxintxa eskolak, baina, jolas egiteko abesti tradizionalak balore hezitzaile eta eraldatzaileen ikuspegitik landu nahian bidelagun hartu du Uluka musika taldea eta elkarrekin egin dute ‘Aita, ama’ abestiaren bertsio berri hau.\nGrabaketan haur zein helduek hartu zuten parte eta familia eredu ezberdinak plazaratu dituzte, norberaren ezagutzei bide emanez. «Aizu, aizu, zenbat kolore dakizkizu?», «Ama, ama, animali hau da maite dudana», «aizu, aitona, zein da zuretzat janari ona?» tankerako galderak luzatu dizkiete abestian partaideei.\nTertangan grabatu zuten bideoklipa eta Lakuako Kultura eta Hizkuntza Politika sailak diruz lagundutako proiektua da.\nBizkaiko Urtxintxa Eskola, astialdiko trebakuntzarako eta suspertze soziokulturalerako erakundea da. 1986an sortutako proiektua Astialdi Eskolarekin hasi zen, eta gaur egun, hezitzaileak, gurasoak, begiraleak, irakasleak eta banakoak trebatzen ditugu balioen hezkuntzan. Hezkuntza ez formala da Urtxintxaren eragin eremu nagusia, baina hezkuntza formalean ere aritzen dira. Eta trebakuntzarako eskaintza izateaz gain, haur, gazte zein helduei zuzendutako proiektuak ere dinamizatzen dituzte esku hartze zuzenaren bidez.


Kontsumitzailea | Zer alde dago alergien eta elikadura-intolerantzien artean? Sintomak, tratamendua eta jarraibideak - Kontsumitzailea\nZer alde dago alergien eta elikadura-intolerantzien artean? Sintomak, tratamendua eta jarraibideak\nEguneratze data: 18 otsaila, 2021\n“Elikagaiei alergia izatea” da elikagai baten edo osagai baten (alergenoa) aurrean pertsonen sistema immunologikoak izan dezakeen erantzun desegokia edo kontrako erreakzioa. Organismoak alergenotzat hartzen du edozein gorputz arrotz; eta, defentsa mekanismo gisa, antigorputza sorrarazten du. Antigorputz horrek alergenoarekin bat egitean sortzen dira erreakzio alergikoak. Elikagaiekiko alergia gehienak elikagaiak kontsumitzean sortzen dira; baina, baita elikagaia ukitzean edo elikagaia edo egoste lurrunak arnastean ere.\n“Elikagaiei intolerantzia izatea” da metabolismoak berak, sistema immunologikoak parte hartu gabe, sortzen duen kontrako erreakzioa. Adibidez, laktosa ez toleratzea, hau da, esnearen azukrea behar den bezala ezin digeritzea.\nZenbat pertsonak dituzte elikagaiekiko alergiak eta intolerantziak?\nElikagaiekiko alergia osasun-arazo garrantzitsua da, hamarkada batean diagnostikoen kopurua bikoiztu egin baita.\nElikagaien Segurtasuneko Europako Agintaritzaren (EFSA) arabera, kalkulatu da elikagaiekiko alergiak Europako biztanle helduen % 1-3ri eragiten diola, eta haurren % 6ri.\nEspainiaren kasuan, Alergologia eta Immunologia Klinikoaren Espainiako Elkarteak (SAES) egiaztatu du elikagaiekiko alergia bikoiztu egin dela 10 urtean; biztanleria orokorrean % 3,6 izatetik % 7,4 izatera igaro da. Gaur egun, 4 urtetik beherako haurren % 8ari eragiten dio, nahiz eta aldi baterako egoera den, eta adinarekin elikagai horiekiko tolerantzia handitu egiten den. 10 urtetik gorako haurretan, kopurua % 2ra murrizten da.\nEuskal Autonomia Erkidegoan (EAE), elikagaiekiko alergien prebalentzia % 6,3koa da biztanleria orokorrean, eta % 5ekoa haurretan, Espainiako batezbestekoaren azpitik.\nElikagaiekiko intolerantziei dagokienez, laktosarekiko intolerantziak biztanleriaren % 10 ingururi eragiten dio eta zerealen glutenarekiko intolerantziak, berriz, biztanleria orokorraren % 1i.\nAlergenoen (elikagaiak) eta antigorputzen arteko borrokak aurrea egiten duen neurrian, sintomak azaldu egiten dira.\nSintoma arinak: normalean ahoaren inguruko erupzioa arinaz gain, aho alergiaren sindromea antzematen da (azkura ahoan eta eztarrian). Larruazaleko sintomak ere antzematen dira: urtikaria eta angiodema (azkura, negala, ekzema, eta ezpainak, betazalak eta eskuak handitzea.\nSintoma oso larriak eta ez oso ohikoak: anafilaxia erreakzio alergiko larri gisa; azkar ezartzen da eta hilgarria izan daiteke, eta bi organori edo sistemari edo gehiagori eragiten die. Azaleko sintomekin adierazi ohi da, hala nola urtikaria eta angioedemarekin, eta, halaber, beste sistema batzuei ere eragiten die, esate baterako arnas sistemari, digestio-sistemari edo sistema kardiobaskularrari. Shock anafilaktikoa: anafilaxiaren adierazpen oso larria, tentsio arteriala bat-batean jaistea eragiten duena.\nErreakzio alergikoak elikagaia kontsumitu eta minutu gutxiren edo ordubeteren buruan ager litezke. Antzematen diren sintomak eta horien larritasun maila kontsumitutako elikagai kopuruaren araberakoak izaten dira, eta egun edo aste batzuez iraun dezakete.\nSintoma arinak edo larriak dituztenek sendagile alergologoarenera joan beharko lukete, berak susmoa egiaztatuko bailuke historia klinikoaren, larruazalaren analisien eta odol analisi berezien bidez. Halatan, antigorputza neurtuko luke alergeno mota zehazteko (elikagaia edo osagaia).\nAnafilaxia koadroa izan duten gaixoek larrialdi zerbitzura joan beharko lukete berehala.\nAlergia edo intolerantzia diagnostikatuko balitz, frogatuta dagoen eta eraginkorra den tratamendu bakarra alergenoa ez kontsumitzea, ez ukitzea eta ez arnastea da; hau da, inplikatutako elikagaia erabat baztertzea.\nAlergien aurkako sendagairik edo txertorik ez dagoenez, baztertze-dietak gomendatzen dira.\nAlergikoa edo intolerantea naiz. Zer jarraibide bete behar ditut?\nLehengo eta behin alergia duenarentzako jakiak kuzinatu behar dira, beste elikagai batzuen bidezko kutsadurak eta kontaktuak ekiditeko\nEman mediku-ziurtagiria zuzendariei, irakasleei eta eskolako jantokira, eskolan/institutuan bazkalduz gero\nArtikulua: “Elikagaiekiko alergiak eta intolerantziak” – ELIKA\nAlergias e Intolerancias Alimentarias- AESAN\nLibro de las enfermedades alérgicas. Alergia a los Alimentos- Hospital Gregorio Marañón\nDecálogo Alergias Alimentarias. Sociedad Española de Inmunología Clínica, Alergia y Asma Pediátrica\nNota informativa INFOSAN: Alergias Alimentarias.\nAlergias Alimentarias -AESAN\nRed mundial de alergias alimentarias\nSortze data: 19-12-2012\nElikagaien alerta: osasun-bermerik eza opilgintzako produktuetan


Mekanika Klasikoa — UPV/EHU Ikasmaterialak\nMekanika Klasikoa https://ikasmaterialak.ehu.eus/fisika/mekanika-klasikoa https://ikasmaterialak.ehu.eus/@@site-logo/logoa.png\nZientzia eta Teknologia Fakultatean, Fisika lizentziaturaren bigarren ikasturtean, "Mekanika eta Uhinak I" eta "Mekanika eta Uhinak II" ikasten ari direnentzat idatzi da testu hau. Gainera, ingeniaritza ikasleentzat ere erabilgarria izan daiteke.\nMekanikaren oinarrizko kontzeptuak berrikusten dira lehen gaian eta higidura erlatiboa bigarrenean. Hirugarren gaian erlatibitate berezirako sarrera erraz bat egiten da eta 4.ean indar zentralak aztertzen dira. Solido zurruna da 5. gaiaren aztergaia eta mekanika analitikoa 6.arena. Oszilazio linealak 7. gaian ikasi ondoren, kaos deterministarako sarrera bat egiten da 8.ean. Uhinak aztertzen dira 9. gaian eta elastikotasuna eta fluidoen mekanika 10.ean. Ariketa asko tartekatzen dira testuan, ikasleak teorian azaldutakoa ulertu ote duen egiazta dezan. Enuntziatuan agertzen ez bada, ariketa bakoitzaren soluzioa eranskin batean dago. Gaien amaieran berrogeita hamar bat problema ebazten dira. Beste laurehun problema baino gehiago bildu dira problema zerrendetan eta eranskin batean jarri da gehienen soluzioak egiaztatzeko behar dena. Material gehigarria ugaria da: datu fisiko, astronomiko eta matematikoen taulak, osagarri matematikoak, problemak ebazteko metodo orokorren bilduma bat eta abar. Amaieran hiztegitxo tekniko bat dago, ikasleak jakin dezan nola esaten den euskaraz ikasi duena frantsesez, gaztelaniaz eta ingelesez.\n1 Sarrera 1. Gaia\nMekanika Klasikoa (Osorik)


2020ko Inauterietako kartel lehiaketa abiatu du udalak : Bidasoko Hitza\n2020ko Inauterietako kartel lehiaketa abiatu du udalak\nHilaren 30etik otsailaren 1era bitartean entregatu ahal izango dira lanak BAZ bulegoan. Sari nagusia 450 eurokoa da.\nHondarribiko Udaleko Kultura Sailak 2020ko Inauterietako kartel lehiaketa abiatu du jada. Edozeinek parte har dezake txapelketan, teknika librea izango da, eta lanek derrigorrez originalak izan beharko dute. Entrega epea hilaren 30etik otsailaren 1era bitartean zabalduko dute, lehen bi egunetan goiz eta arratsaldez, eta azkenekoan soilik goizez. BAZ bulegoan bilduko dituzte lanak.\nKartelak Hondarribia – Inauteriak 2020 leloa eraman beharko dute. Kartel irabazleak 450 euro jasoko dituela ere jakinarazi du udalak. 70×50 zentimetroko neurria behar dute izan kartelek.\nParte hartzen duten lanak jendaurrean erakutsiko dituzte otsailaren 17tik 29ra Arma Plaza informazio gunean.


FLL STEAM Ada Lovelace-ren bideari jarraituz, Bihotz Gaztea Ikastolako DBHko 4. mailako ikasleak programazioarekin topera. Aurten, jakintzagai honek nesken artean izan duen arrakasta azpimarratu behar da. Aurrera STEAM ...\nMarraren trebetasuna lantzen. Bihotz Gaztea Ikastolako Haur hezkuntzako 2. zikloko ikasleak ikasgelan marra lantzen aritu dira. Dadoak bota eta… grafismo artistikoaren bidez idazketaren aurreko trazua garatzen dute; begiaren eta ...


Udalak eta Eusko Jaurlaritzak hitzarmena sinatu dute Txalonerrekan alokairuko etxebizitza sozialak eraikitzeko - Azkoitiko Udala\nUdalak eta Eusko Jaurlaritzak hitzarmena sinatu dute Txalonerrekan alokairuko etxebizitza sozialak eraikitzeko\nLursailen salmentaren truke Udalak jasoko dituen 1.080.910,96 euro, Txalonerreka eta Altamira lotuko dituen errepidea eraikitzera bideratuko dira.\nJavier Zubizarreta alkateak eta Eusko Jaurlaritzako Lurralde Plangintza, Etxebizitza eta Garraioetako sailburuak, Iñaki Arriolak, hitzarmena sinatu dute gaur goizean eta, akordio horren arabera, Exekutiboak etxebizitza sozialak eraikiko ditu Txalonerrekan.\nEtxebizitza sailak hiru lursail erosi dizkio Azkoitia Lantzeni Txalonerrekako 10 sektorean. Iñaki Arriolak zuzentzen duen sailak alokairura bideratuko diren 40 etxebizitza sozial eraikiko ditu. Salerosketagatik Udalak 1.080.910,96 euro jasoko ditu.\nJavier Zubizarreta alkatearentzat “akordioa oso onuragarria da Azkoitiko herriarentzat. “Erakunde publikoak garen heinean, gure ardura da, arrazoi ezberdinengatik, etxebizitza libre batera sarbidea oso konplexua egiten zaien pertsonak babestea. Horregatik, babestutako etxebizitzak eraikitzeko Eusko Jaurlaritzarekin akordioa ixtea pozgarria da niretzat”.\nIñaki Arriola sailburuak azaldu duenez, aipatu “40 etxebizitzak 2026. urte amaierarako bukatuta egongo dira”. Ia sei milioi euroko aurrekontua dute. Hiru bloke izango dira, 16, 12 eta 12 etxebizitzetan banatuta. “Azkoitian – esan du Arriolak – une honetan 427 eskatzaile daude Etxebiden eta horietatik %68k errentamentu-modalitatea eskatu du. Hitzarmenak 40e txebizitza horiek eskuratzeko lehentasuna ematen die herrian erroldatuta dauden pertsonei”. Halaber, esleipen-prozesuan kupoak hartuko dira kontuan gazteei bezalako kolektiboei lehentasuna emateko.\nTxalonerreka eta Altamira lotuko dituen errepidea\nUdalak lursailak saltzeagatik jasoko duen diru-kopurua Txalonerreka eta Altamira lotuko dituen errepidea eraikitzeko erabiliko du. “Aurrekontu altuko esku-hartzea da eta eragiketa honek, lursailen salmentak esan nahi dut, kostu hori estaltzen lagunduko digu hein handi batean”, azaldu du alkateak.\nAipatu errepidea Kukuerriko bidegurutzearen eta Martirietara joateko dagoen zubi berriaren artean eraikiko da. Herri egituraren integrazioa lortuko da esku-hartzearekin. “Hau – esan du alkateak – albiste ona da Azkoitiko herriarentzat eta Txalonerrekarentzat, etorkizuna duen auzoa delako. Urte gutxiren buruan, sekulako bilakaera emango du eta gero eta presentzia handiagoa hartuko du”.


SARASOLA GORRITI, Silvia\nDuela denbora gutxira arte, telebista izan da zerbitzu publiko esanguratsuenetariko bat. Halaxe da; telebistak egungo gizartean duen hedapena eta demokraziaren indartze prozesuan duen garrantziaren ondorioz, hura zerbitzu publikoa izatea eztabaidaezineko adierazpena izan da. Egun, telebista moten aniztasuna dela medio, izaera hori bere neurrietara murriztu beharra dago. Zentzu honetan, ondorengo lerrook etorkizuneko telebistak nolakoa izan behar duen gaiari buruz eztabaida piz dadin hausnarketa apal bat baino ez dira; izan ere, telebistaren erregimen juridikoak jasan behar duen aldaketa prozesuan gizartearen partehartzea galdatu beharko litzateke.


Soldataren aldeko borroken zentzua - Iragarki Laburrak\nSoldaten aldeko borroketan sartuta gauden guztiok, alegia, proletarioen bizi- eta lan-baldintzak benetan hobetu nahi ditugunok, arazo handia dugu: zenbateraino da posible, gaur egungo baldintzetan, benetako hobekuntzak lortzea? Hau da, egun batetik bestera kentzen ez dizkiguten hobekuntzak, gure etorkizuneko borrokak hipotekatzen ez dituztenak eta gure klasearen sektorerik ahulenak saltzen ez dituztenak bakar batzuen interesen truke.\nSoldataren aldeko borroketan (izan zuzenekoa, gure lan-indarra saltzeko diru moduan iristen zaiguna, eta izan zeharkakoa, prestazio sozial moduan iristen zaiguna) eta bizitzeko behar ditugun ondasunen salerosketaren inguruko borroketan (etxebizitza, energia, janaria, eta abar), zinez garrantzizkoa gai hori mahaigaineratzea. Proletarizazio prozesu batean, klase ertaina deskonposatzen eta proletariotza pobretzen ari den honetan, gai hori are eta ezinbestekoagoa da; izan ere, halako testuinguruan, norbanakoaren interesak edo interes norberekoiak kolektiboen gainetik gailentzen dira, epe laburreko kontsigna burokratikoetan gauzatzen direlarik.\nAlde batetik, klase ertaina dugu, kosta ahala kosta bere baldintza pribilegiatuei heltzera bultzatua dagoena eta, beste alde batetik, proletarioa dugu, bere iraupena bermatzea helburu duena. Antolakuntza iraultzaileak bi subjektibotasun horiei aurre egin behar die, eta soldaten arloko aldarrikapenak politikoki bateratzeko modua bilatu behar du. Bestela, langile klasearen barne zatiketek, kapitalaren metaketaren dinamika berberek sortuek, soldataren aldeko borroken lorpenak hipotekatuko dituzte: klase ertainak bere interesei helduko die proletarioak salduz, eta proletarioek biharko gosearen truke gaurko apurrak onartuko dituzte. Bi kasuetan, esparru sindikaletan lortutako lorpenak ez dira benetako hobekuntzak izango, eta epe erdian langile klasearen arazoak handitu egingo dira, burgesiaren boterea areagotzen doan bitartean.\nBenetan gure klasearentzat hobekuntza erreal, eraginkor eta emankorrak lortu nahi baditugu, egiaz nolako posibilitateak ditugun galdetu beharko genioke geure buruari. Irabazia eskasa den eta zor publikoa izugarri handitzen ari den garaian bizi gara, non ez baitago burgesiaren eta langile klasearen arteko adostasun baketsurako tarterik. Gure interesak ezin dira epe laburrean uztartu: ez dago dirurik pentsioak igotzeko, etxebizitza publikoen kopurua handitzeko edo soldatak igotzeko; ez behintzat burgesiaren irabaziak (hots, gizarte kapitalista osoa mugitzen duten irabaziak) salbatu nahi badira. Hona hemen aurkitzen dugun soldata borroken benetako aukera esparrua: politikoak izango dira edo ez dira izango. Edo izaera politikoa hartuko dute, klaseen arteko konfrontaziozkoa, gizarte osorako baldintza berak ematen dituen Alderdi Komunista baten kontsignen pean bateratuak, edo porrotaren menpe geratuko dira. Historiak nahitaez konpontzen du esparru politikoaren eta ekonomikoaren arteko harremanari buruzko eztabaida: jada ezin dira bereizita garatu, eta, horregatik, ezinbestekoa zaigu Alderdi Komunista bat eraikitzea, soldaten arloan borroka politikoak aurrera eramaten jakingo duena.


Goulotte Quintanatik Taillonera (D+) | Capra Alpina\nGoulotte Quintanatik Taillonera (D+)\nOraingo honetan ez gara bidearen kondizio txarren aurka borrokan ibili eta Taillonen aurpegirik leunena ezagutu dugu, nahiz eta hau hegoa izan. Goulotte Quintana oso dibertigarri, gozagarri eta, kanala zegoen baldintzen arabera, erraza iruditu zaigu. Urjauzia egoera onean zegoen eta amaierako zati mixtoa guztiz izotzez estalia, oso fidagarria izan ez arren. Orokorrean, izotza gurina zen eta pioletak barruraino sartzen ziren; baina beste irakurketa posible bat badu honek, izotz torlojuak gehienbat psikologikoak baitziren, gure azpitik ura igaro zen eta ez baitzuten gure segurtasuna guztiz bermatzen.\nCol de Tentes baina 300 metro beherago hasi genuen jarduera. Portua ez zegoen aparkalekurarte zabalik eta elurra kentzeko makinak bidea ixten zigun lekuan utzi genuen kotxea. Goizeko 3.20etan esnatu eta 4etan oinez hasi ginen.\n6etan iritsi ginen Gabietoen glaziarrera, zertxobait nekatuak bidea irekitzen joan ondoren malda tente batetik. Hemendik parez pare ikusten genuen Taillonen hego aurpegia. Ikusgarria, bere hiru Goulotteak nabarmentzen zirelarik, nahiz eta erdikoak ez zirudien baldintzarik zuenik hasierako izotz urjauzia segurtasunez igotzeko.\nMateriala arnesean jarri, kranpoiak jantzi eta Goulotte Quintanara zuzen-zuren igotzen zen kanal batetik gora hasi ginen. 150 metro igo genituen izotza eta elurra zen malda batetik gora eta bilera antolatu genuen urjauziaren eskuinetan dauden bi iltze (horietako bat kolokan zegoenez, beste friend batekin errefortzatu genuen) eta kordino batekin.\nL1 (55 m.): Izotz luzea, ia Goulotte guztia eskalatzen. Zati batzuk besteak baino tenteagoak (75º max.), baina izotza oso erraz eskalatzen zen. Azpitik ura entzuten genuen, aurreko egunean eta hontan egindako beroaren erruz. Bilera azken izotz erresaltea baino lehen egin genuen, torloju bat eta bi friend erabiliz.\nL2 (35 m.): Luze motzagoa egin genuen elur maldaren erdi-erdian ez geratzearren. Lehen izotz erresaltea 75º, gainontzeakoa egoera onean zegoen elurra. Bilera aldapa erdian eskuinean zegoen bloke batean egin genuen, bi friend eta fisurero bat erabiliz.\nL3 (40 m.): Transiziozko elur malda bat, 45º-tan. Hemen hiru aukera ditugu aurrera jarraitzeko. Gure aurretik zihoazen bi lagunak erdiko bidea aukeratu zuten. Gu ezkerreko erresaltetik sartzea erabaki genuen. Intuizioa edo auskalo zer izan zen, baina asmatu genuen. Azti! Goulotte Quintanako bide originala ezkerretik doa. Erresalte hau baina 10 metro beherago jarri genuen bilera bi friend erabiliz.\nL4 (40 m.): Metro bat zuen erresalde mixto erraz bat gainditu eta parez-pare jo genuen azken oztopoarekin, batzuen ustez kanaleko pausu klabea. Bilera hau baino 10 metro beherago egin genuen bi iltze eta kordino bat zeuden lekuan. Guk beste baga batekin indartu genuen.\nL5 (60 m.): Pausu mixtoa (M4), gure kasuan izotz dexenterekin. Hori bai, kalitate txarrekoa. Pare bat torloju sartu nituen, nire buruko segurtasuna handitzeko batez ere. Erraz gainditu genuen, zailtasun gabe trakzionatu zitekeen. Honen ondoren, 45ºko elur malda bat. Bilera ezkerreko horman baga eta friend batekin.\nL6 (30 m.): Irteerako azken metroak 55º-ra. Ezkerreruntz hartu genuen erlaitza saihesteko. Amaiera!\nTailloneko tontorra zapaldu genuen, berez Pirinioetako hirumilako errezenetakoa (nondik igotzen dugun arabera, ezta?) eta Roland ebakidura eta Serradets aterpetxetik itzultzea erabaki genuen, eskalada hiru bat ordutan egin eta oraindik goiz zelako. Aurreko egunean eta egun bertan bero asko egin zuenez, elurra egoera penagarrian zegoen eta aldaketaraino sartzen ginen pausuak ematerakoan. Asko damutu ginen jeisteko bide hau aukeratzeaz... Pare bat ordu gutxiago kostako zitzaigun seguruenik Gabietotako lepotik jetsi izan bagina.\nOrokorrean, Goulotte Quintanak denetik du (izotza, mixtoa, elurra) eta horregatik ematen dio dinamismo hori eskalatzaileari. Oso egoera onean aurkitu genuen eta horregatik nahiko erraza iruditu zitzaigun. Korridore bakoitza mundu bat da denboraldi bakoitzean eta beraz ezin da bat fidatu jartzen diogun zailtaun akotazioaz.\nDudarik gabe, gainditu behar izan genuen arrisku handiena gure aurretik zihoan kordadak bota zizkiguten harri blokeak seihestean egon zen. Exageratu gabe, metro erdiko diametroa izango zuen horietako batek! Zortez, ez zetorren beste inor behetik... Alproja alenak, ia guri igoera boikoteatzea lortu duzue... baina hau ez da horrela geratuko!\nIbilbidea: Taillon Goulotte Quintana\nEskalada mixtoaren zailtasuna:M4\nIzotz eskaladaren zailtasuna:WI3\nIristeko denbora:2h 30m. korridore azpira Col de Tentes-etik\nNola iritsi:Gavarnie-tik Col de Tentes igoz kotxez. Neguan portua itxita badago, herritik edo Bujarueloko aterpetxetik.\nIgotzeko denbora:3h 30m. eskalada\nJeisteko denbora:3h. 30m.\nEzaugarriak:Izotzetako bi luze eta paso mixto bat amaieran, izotza izanez gero, erraz gainditzen dena.\nMateriala:5-6 izotzetako torloju, Alien semaforoa, bagak, fisurero jokoa, 60ko bi soka, kaskoa, pioletak eta kranpoiak.\nEgoera:Urjauziak formatua egon behar du.


Wakulla konderria (Florida) - Wikipedia, entziklopedia askea.\nWakulla konderria (Florida)\nWakulla konderriaren kokapena AEBtan\n30°09′N 84°23′W / 30.15°N 84.38°W / 30.15; -84.3830°09′N 84°23′W / 30.15°N 84.38°W / 30.15; -84.38\n1.570,62 km2 (%82.42)\n334,9 km2 (%17.58)\nWakulla konderria (ingelesez: Wakulla County) Floridako konderri bat da, Ameriketako Estatu Batuetan. Hiriburua Crawfordville da. 2010eko zentsuaren arabera 30.776 biztanle zituen, Wakulla kilometro koadroko azaleran.\nWakulla konderriak 1.905,52 kilometro koadro ditu. Horietatik 334,9 ura dira. Beste 1.570,62 lurra dira. Biztanleria dentsitatea 0,06 da.\n2010eko zentsoan bizi ziren 30.776 pertsonetatik 25.488 txuriak edo hispanoak dira. Horietatik hispano edo latino kategorian 1.016 dira. 4.406 beltzak edo afroamerikarrak. 174 amerikar natiboak ziren eta 17 Hawaii edo Pazifikoko irletako natiboak. 166 asiarrak ziren. Bestelako arraza bat kategorian 29 biztanle daude. Bukatzeko euren burua arraza bat baino gehiagotan 496 pertsonek kokatzen zuten.


Garingo probarekin hasiko da mendi lasterketen denboraldia : Goierriko Hitza\nGaringo probarekin hasiko da mendi lasterketen denboraldia\nHilaren 20an jokatuko da Goierri Kopako zazpi probetatik lehena. Idiazabalgo herri krosa hilaren 27an da. Zegama-Aizkorrin izen-ematea astelehenean irekiko da\nUrtea hastearekin batera, korrika denboraldian buru belarri sartuko dira korrikalariak. VII. Garingo mendi lasterketa izango da lehenengo aukera, hilaren 20an, eta bigarrena, hilaren 27an, 39. Idiazabalgo herri krosa.\nGaringo San Sebastian jaien barruan jokatuko da Goierri Kopa Traileko lehenengo proba puntuagarria, 12:00etan hasita. Kasu horretan, sprint ataleko lasterketa izango da, 11 kilometroko ibilbidea prestatzen baitute garindarrek auzoko mendi bideetan gora eta behera. 300 korrikalarirentzako muga dago eta www.rockthesport.com webgunean eman daiteke izena.\nGoierri Kopa Traileko egutegiari begiratuta, hirugarren proba UZ Trail izango da, otsailaren 24an, 22 eta 11 kilometroko bi ibilbiderekin. Izena eman daiteke dagoeneko rockthesport webgunean. Gainerako bost proben egutegia ondorengoa da: martxoaren 16an Arriaranen, apirilaren 6an Gabirian, maiatzaren 4an Segura-Zerainen, ekainaren 8an Zaldibian eta irailaren 8an Idiazabalen.\nIdiazabalen hilaren 27an\nSan Blas aurreko asteburuan jokatzen den Idiazabalgo herri krosak 39. edizioa izango du aurten. 10:45ean, 2005 eta 2010 urte bitartean jaiotako haurren lasterketak egingo dituzte eta 12:00etan hasiko da 10,245 kilometroko helduen lasterketa. Kadete mailako korrikalariak helduekin batera aterako dira, baina 3,525 kilometroko ibilbidea osatu beharko dute. Urtarrilaren 25a baino lehen eman behar da izena rockthesport.com webgunean.\nEkainaren 2an jokatuko da Zegama-Aizkorri maratoia\nAstelehenean irekiko da ekainaren 2an jokatuko den 18. Zegama-Aizkorri mendi maratoirako izen-ematea. Otsailaren 1era arte egongo da izena emateko aukera eta otsailaren 22an dortsalen zozketa egingo dute. rockthesport.com webgunearen bidez egin behar da izen-ematea, bai maratoiarena eta Junior Trailarena, eta baita maiatzaren 31 arratsaldean jokatuko den Kilometro Bertikalarena ere.\nIzena emateko plataformaren aldaketaz gain, bada beste berrikuntza bat: aurten, Golden Trail World Series zirkuituko proba izango da Zegama-Aizkorri, eta Skyrunner Series utziko du, inkonpatibilitate arazoak tarteko. Alberto Aierbe probaren koordinatzailearen esanetan, «Europako eta mundu mailako probarik onenak Golden Trail Series-en» egongo dira, eta baita eliteko atletak ere. Horregatik egin dute GTSen aldeko apustua.


Ezagutza - Frantsesa Prem Rabat\nEzagutza — Frantsesa Prem Rabat\n«Horiek egin nahi duten bakea errealitate bat da bere bizitza, eskaintzen dut inspirazio eta aholkularitza. Zer eskaintzen dut, eta horiek ez dira hitzak, baina modu bat joan barruan, auto eta gozatu bakea, hori da han aurkitu.\nBidaia Ezagutza bat da, auto-aurkikuntza bidaia. Ezagutza hau posible egiten da, estimua, bizitza, inguruabarrak kontuan hartu gabe. Modu bat da harremanetan lortzean esperientzia duten auto barruan bizi. Ezagutza osatzen dute lau teknika piztu zuen bere arreta kanpotik barrutik.\nEz da imajinatzea edo ikusteko ezer\nDa modu eroso bat ekarri beren arreta eta bera sartzeko zer dago dagoeneko. Nahi dutenentzat ekiteko bidaia honetan, eskaintzen dut nire laguntza prestatzeko ikasteko teknikak Ezagutza, eta jarraituko dut inspirazio eskaintzen eta aholkularitza bizitza osoan estimua.»Teknikak Ezagutza irakasten dira dohainik gabe, kontuan sexu, gizarte-edo ekonomia-zutik, sexu-joera, bizimodua, arraza, erlijio edo jatorri etnikoa. Q: hau ez du ezer egin erlijioa, bide espiritual bat, edo bat philosophizing: Zer Maharaj independentea da erlijio eta guztiak bateragarria da. Ezagutza da, modu praktiko bat aukera ematen duen esperientzia barne-bakea. Ez da lotuta edozein filosofia, edozein sistema sinesmena, edozein espirituala bidea. Q: Ezagutza konpondu arazoak: Ezagutza ez da ezabatu edo edozein arazo konpondu nahi baduzu aukera ematen du barruan joan, zeure burua eta bakea aurkitu. Ezagutza ez du ematen, eta ez da ordezko, diagnostiko bat edo tratamendu medikoa, kasu horretan, arazo fisiko edo psikikoa. Q: Ezagutza Hori da zaila ikasteko: teknika errazak dira landu eta ikasi ahal izango dira guztiak. Ordena uzta fruituak Ezagutza, konpromisoa, eta ahalegin laguntza beharrezkoak dira. Q: Bada Ezagutza interesatzen zait, hori da, zer egingo dut eskatu? Egingo dut aldatu nire bizimodua edo edozein zati choser: Guztiak behar da buruz gehiago ikasteko mezua Prem Flap eta zer eskaintzen da, garatzeko bere kabuz ulertzeko, eta zuk zeuk erabaki dugu, bada, benetan jarraitu nahi.\nEzagutza ez oztopatzeko moduan bizi bakoitzak\nIkerketa honen Ezagutza da, indibiduala, pertsonala da bidaia.\nEz da talde edo erakunde batzeko\nFrantziako Emakumeak →


Eguren Ugarte bodegarako irteeran parte hartzeko aukera . diariovasco.com\nEguren Ugarte bodegarako irteeran parte hartzeko aukera\nAiztondo Zerbitzuen Mankomunitateak Eguren Ugarte bodegara irteera antolatu du hilaren 22rako. Irteeran parte hartu nahi dutenek Adunako liburutegian eman beharko dute izena, astearte eta ostiraletan 17:30etik 19:30era. Eserleku gutxi batzuk geratzen dira oraindik libre eta hurrengo ostiralean amaituko da izen emateko epea. Irteeraren prezioa 39 eurokoa izango da, autobusa, bisita gidatua eta bazkaria barne. Ordainketa izen ematerakoan egin beharko da.\nIrteera egunean, 8:00ak aldera jasoko ditu autobusak parte-hartzaileak eta 11:00ak aldera iritsiko dira Laguardiara. Bazkalondoren, Labastida herria ezagutzeko aukera egongo da eta 16:30ak aldera egingo da etxerako itzulera.


COVID 19: Azken berriak - Euskara, Kultura eta Nazioartekotzearen arloko Errektoreordetza - UPV/EHU\nEguneratua - 21/02/19: Osasun alerta egoera dela eta, 2020/21ko mugikortasuna bertan behera geratu da nazioarteko unibertsitate batzuetan, beste batzuetan aldi baterako bertan behera utzi dute eta batzuk mugikortasunaren bideragarritasuna aztertzen ari dira. Badira, halaber, online mugikortasuna soilik eskainiko duten unibertsitateak eta onartutako incoming kopurua murrizten dutenak. Hemen dituzu aldaketa guztiak:\n2020-2021 ERASMUS mugikortasunak\n2020-2021 AMERIKA LATINA ETA BESTE NORAKOAK mugikortasunak\nEHUko Euskara, Kultura eta Nazioartekotzearen arloko 2020/21 ikasturterako esleitutako mugikortasuna duten ikasle guztiei jakinarazten die, ahal den neurrian, mugikortasunak kudeatzen jarraituko duela.\n2020/21eko mugikortasun-plazetan lauhilekoak aldatzeko eskaerak ez dira egingo horien bideragarritasuna ebaluatu arte.\nERASMUS 20-21 MUGIKORTASUNEN FINANTZAKETA\nSEPIEren Coronavirus weborrian 2020-07-13an argitaratutako azken dokumentuan ezartzen denez, parte-hartzaileak mugikortasun fisikoa egiten badu (hau da, parte-hartzailea harrera-herrialdean bizi bada) eta harrera-herrialdean jarduera jarraitzen badu formatu presentzialean, mistoan (blended learning) edo birtualean (online), eskubidea izango du ezarritako mugikortasunerako laguntza jasotzeko.\nJakina, ikasleek bidaia hori egin dutela frogatu beharko dute, destinoko erakundearen ziurtagiriaren bidez. Frogatu ezin badute, ez dute laguntza jasotzeko eskubiderik izango.\nBeraz, edozein gastu egin aurretik, zure helmugako unibertsitatearekin harremanetan jartzea gomendatzen dizugu, eskaintzen dizuten prestakuntza mota jakin ahal izateko. Zalantzaren bat baduzu, gurekin harremanetan jar zaitezke.\nEuropako herrialdeetako koronabirusaren murrizketei eta egoerari buruzko informazio eguneratua hemen eskura dezakezu: Re-open EU (ez erabili Internet Explorer)\n"ERASMUS 20-21” MUGIKORTASUNETARAKO NAHITAEZKO BERROGEIALDIAREN ESTALDURA\nSEPIEk jakinarazi digu posible dela Erasmus bekaren eguneko esleipena kobratzea, atzerriko herrialdearen arabera dagokiona, baita atzerriko unibertsitatean egonaldia hasi aurreko nahitaezko berrogeialdiko egunetakoak ere.\n[Atzerriko unibertsitatean egonaldiaren hasiera data "Hasierako Ziurtagirian" jasotakoa da. Ziurtagiri hori atzerriko unibertsitateak sinatzen du, eta data horretatik aurrera kobratzen da Erasmus beka. Ikasle guztiek saiatu behar dute "Hasierako ziurtagiria" sinatuta lortzen atzerriko unibertsitatean egonaldia hasi bezain laster, nahiz eta online izan COVID-19ak sortutako egoera dela eta.]\nBeka kobratzeko nahitaezko berrogeialdiko egunak kontuan hartu ahal izateak ez du aldatzen ikasle bakoitzak kobratu dezakeen Erasmus bekaren gehieneko iraupena: 7 hilabete Europan eta 5 hilabete munduko gainerako herrialdeetan.\n[Ez da eskatu behar berrogeialdiko egunak ordaintzea, atzerriko unibertsitatean egonaldia hasi aurretikoak, baldin eta amaierako egonaldia 7 hilabetetik gorakoa izan behar bada Europan, edo 5 hilabetetik gorakoa munduko gainerako herrialdeetan.]\nEgun horiengatik Erasmus beka kobratu ahal izateko, ikasleak mezu bat bidali beharko du pagos.internacional@ehu.eus helbidera, posta elektronikoaren gaian "Erasmus bekaren eskaera nahitaezko berrogeialdia dela eta" adierazita, eta honako agiri hauek erantsita:\nHegazkin, tren edota autobuseko txartela, atzerriko herrialdera zein egunetan iritsi den adierazten duena.\nAtzerriko herrialdeko osasun agintarien agiria eta/edo atzerriko unibertsitatearen jakinarazpen bat, ezarritako murrizketen berri ematen duena (berrogeialdiaren nahitaezko aldia barne).\nAdibidea: atzerriko herrialdeko osasun agintarien agiri bat, herrialdean sartu deneko data eta berrogeialdiaren nahitaezko iraupena adierazita.\nEgonaldiaren hasierako ziurtagiria (lehenago bidali bada ere), atzerriko unibertsitatean egonaldiaren benetako hasiera data egiaztatzeko.\nArgibide gehiago behar izanez gero, idatzi helbide honetara: movilidad.internacional@ehu.eus


Buru-gaixotasunen inguruko tailer irekia, gaur arratsaldean . diariovasco.com\nArraztalo eta Aldura elkarteak elkarlanean dira tailerraren antolatzaileak\nGaur, hilak 3, buru-gaixotasunen inguruko tailer irekia egingo da Manuel Lekuona bibliotekan, arratsaldeko 18:30ean. Arraztalo eta Aldura Elkarteak elkarlanean dira tailerraren antolatzaileak. Gero, Oarsoaldeko beste herrietan egingo dira antzeko tailerrak.\nTailerraren helburua herritarrek buru-osasunari eta gaixotasun psikikoei buruz duten ikuspuntua ezagutu eta biltzea izango da. «Orain arte hitzaldiak antolatu izan ditugu gai horren inguruan lanean dabiltzan adituekin. Ekintza horiek interesgarriak izan diren arren, beste pauso bat emateko garaia dela uste dugu bi elkarteek», adierazi dute elkarteen arduradunek. Horregatik, «gure inguruko herritarren iritziak entzun, gure ikuspuntua azaldu eta hausnarketa kolektiboa egiteko bereziki prestatutako tailerra antolatu dugu», nabarmendu dute.\nArraztalo Elkarteak sei urte daramatza herrian gaixotasun psikikoa duten horien egoera azaleratu nahian. Hitzaldiak antolatu izan dituzte, «baina oraingoan entzuteko garaia dela uste dugu». Gaurko tailer dinamikoan, ariketa ezberdinak eginez, bertaratzen direnek gaixotasun psikikoak bizitzako hainbat esparrutan sortzen dituen arazoak ikusi ahal izango dituzte. Horien inguruan parte-hartzaileek duten iritzia jaso nahi du Arraztalo Elkarteak.\nGonbidapena luzatu dute\nHorregatik, gaixotasun psikikoarekin aurretik kontaktua izan duten eta izan ez duten herritarrak gonbidatu nahi dituzte tailerrera. Horrez gain, erakunde publikoetako ordezkari eta langileak, elkarteetako ordezkariak eta ikastetxeetako ordezkariak ere animatu nahi dituzte parte hartzera. Gizartean buru-osasunaren inguruko kezka handitzen ari den honetan, «horrelako ekintzetan herritarren parte-har-tzea garrantzitsua dela uste dugu».\nTailerrak bi orduko iraupena izango du eta Farapik koordinatuko du.


Â« Hizkuntz Normalizazioaren Prozesuari Heldu Nahi Izan DioguÂ»\n2020ko apirilaren 04a, larunbata | Ordua Euskal Herrian 20:54:12\n1984ko azaroaren 11\n"Tolosan Euskaraz" Ihardunaldiak " Euskara Gizarte Bizitzan" Liburuan Bildurik\nLiburu koxkor bat argitaratu du Tolosako Euskararen Batzordeak. Liburuan, duela hilabete batzuk Lluis V. Aracil soziolinguistak eta IÃ±aki LarraÃ±aga Siadeco-koak Â«Tolosa EuskarazÂ» Ihardunaldietan eskainitako hitzaldiak jasotzen dira. Hori dela eta liburua kaleratu duten Euskara Batzordekoekin hitzegin dugu. Euskararen normalkuntzarako hartzen diren neurritan Euskal Herri osoan izan da, eta da, eredu Â«Tolosako esperientziaÂ».\nARGIA.Ã°Zer zela eta antolatu zenituzten Â«Tolosan EuskarazÂ» ihardunaldiak?\nEUSKARA BATZORDEA.Ã°Bi arrazoi nagusi izan genituen. Alde batetik Tolosa euskalduntzeko prozesuari abiada ematekotan, prozesu hori oinarri oinarritik hasi behar zela iruditu zitzaigun. Horretarako derrigorrezkoa zen herriko bizitza soziala osatzen zuten sektore desberdinekin harremanetan jartzea.\nIhardunaldi horiekin, lehen iritsi ez ginen zenbait leku eta arlotara ailegatu nahi genuen, eta hizkuntzaren aldeko argumentazio berri bat eman, arloz arloko egoeraren arauera bestalde.\nA.Ã°Eta jaso zenuten erantzuna positiboa izan al zen, edo Â«betikoÂ» euskaltzaleetara mugatu zen?\nE.B.Ã°Arlo batzutatik bestetara erantzuna asko aldatu bazen ere. orokorki oso positiboa izari zela baiezta dezakegu, eta hain zuzen ere, Â«betikoÂ» euskaltzale horietaz aparte, hizkuntzaren problematikaren mundutik urrun samar dagoen jende asko bildu genuelako.\nErantzunetaz hitzegiterakoan BBB eta UBlko ikasleei emandako saioa azpimarratu nahi genuke, Leidor zineman, 1.700 ikasletik gora bildu bait ziren bi hizlariak entzuteko. Beste sailak txikiagoak izanik ere, jende nahiko bildu zuten. Saio guzitako partaidetza, guztira. ia 2.500 pertsonetara iritsi zen.\nA.Ã°Kanpaina hark ondorio zuzenik erakarri al du?\nE.B.Ã°Zaila da hori esatea. Geure ustez oso urrats garrantzitsua izan zen jendearen mentalizazio aldetik. Maila horretan salto handia eman zela uste dugu, ez sozialki agian, baina bai kontzientzia minimo bat zuen jendearengan.\nOndorengo lanetarako ere harreman sakonagoak lortu ditugu eta zenbait ate ireki egin zaigu. Nolabait esatearren Â«tranpolinÂ» ederra izan ziren ihardunaldiak geroari begira.\nA.Ã° Eta liburuaren ideia nondik sortu zen?\nB.E.Ã°Bada, pentsatu genuen oso inportantea zela, egun haietan esandako gauzarik interesgarrienak gordetzea eta argitaratzea, bai egon zen jendeak gehiago sakontzeko eta beste alorretan esandakoak ere jasotzeko eta egon ez zirenek han esandakoaren berri izan zezaten.\nA.Ã°Liburua nola egituratu duzue?\nE.B.Ã°Liburuaren kapituluak Ihardunaldiak berak bezala egituratu dira. Aurkibide eta sarrararen ondoren IÃ±aki LarraÃ±agak saio guztietan emandako sarrera dator, bertan, euskararen atzerakadaren historia eta gaurko egoeraren diagnosia aztertzen direlarik. Ondoren, eta kapitulo bana dutelarik, egun bakoitzean, alor bakoitzari eskainitako hitzaldiak datoz: euskara irakaskuntzan, administraritzan, gizarte zerbitzuetan. eta lan munduan.\nEta liburua amÃ¡itzeko, ihardunaldien ondorioak.\nA.Ã°Gai honetaz ez dago material handirik geinera...\nE.B.Ã°Horixe. Euskal Herrian urri gabiltza soziolinguistikako materialarekin eta garrantzizkoa jotzen dugu liburu honek suposa dezakeen aportazioa.\nBadakigu hitzaldiak testutara pasatzea zaila izan dela Ã°Lluis Aracilen kasuan batipatÃ°, baina nahiz eta hasera bateko freskotasun hori galdu, hizkuntzaren aldeko argumentaziorako oso materiale baliagarria izan daiteke.\nA.Ã°Denbora piskat pasa da Ihardunaldiak amaitu zirenetik. Ordutik hona nola joan da sektoreetako lana?\nE.B.Ã°Uda aurretik pauso batzuk eman baziren ere, lehentasuna Euskara Zerbitzua martxan jartzea jarri genuen, bai udal barneko bizitzan sartuz eta bertarako neurri batzu prestatuz, nola Zerbitzua ezagatarazteko ekintza eta azpiegiturak antolatuz.\nUda ondoren berriro ekin diogu sektoretako azpiegitura sendotzearen lanari eta orain arteko lanak positiboak izan dira, nahiz eta hasierako martxan jartze hori nahiko kostatu.\nEuskararen inguruko ikastetxe arteko koordinaketa jada aurrera doa, elkarteekin lehendik zegoena sendotzeko pauso batzu eman dira eta orain erakunde ofizialetarako eta gizarte zerbitzuetarako bilera eta ekintzak ari gara prestatzen.


Telelana seguru egiteko gomendioak - Euskaltel Blog\nTelelana seguru egiteko gomendioak\nEnpresa gehienok aldatu duzue txipa, eta telelana aukeratu duzue egungoa bezalako egoera zailetan lan egiteko. Baina presaka ibiltzeak ezin gaitu okerreko bidetik eraman… Geure jardunbide egokien dekalogo bat ezarri behar dugu, telelana eraginkortasunez eta segurtasunez egiteko.\nTelelana bai, baina segurtasunez\nEgungo egoera proba gogorra da gure lan-prozesuen digitalizazioarentzat. Edozein tokitatik lan egin behar dugu, edozein unetan, eta azkar, seguru eta erraz. Ez dugu zalantzarik; erronka zaila da, baina ez da ezinezkoa. Izan ere, gaur egun, inoiz baino gehiago, teknologiak, zerbitzuek eta komunikazio-soluzioek bulegoan bageunde bezala etxetik lan egiteko aukera ematen digute.\nBaina, egoera berri honen aurrean, gure datuek eta prozesuek arrisku handiagoa dute. Beraz, lehentasuna izan behar du erasotzaileetatik babesteko neurriak hartzeak. Izan ere, telelana egiteak ez du esan nahi gure enpresaren sistemak eta datuak sarean erakutsi behar ditugunik.\nZer neurri har ditzakegu telelana zibersegurtasunez egiteko?\n– Sare Pribatu Birtualeko (VPN) zerbitzu bat erabiltzea enpresara urrunetik konektatzeko, wifi irekiak, fidagarriak ez direnak edo erabiltzaile askok partekatzen dituztenak saihestuta.\n– Suebaki-soluzio bat izatea, enpresaren azpiegiturak babesteko (bai zerbitzu korporatiboak, bai urruneko kokalekuak).\n– Enpresako langileen artean informazioa modu seguruan trukatzeko lankidetza-tresnak erabiltzea. Lankidetza-tresnak, hala nola Teams eta Skype, funtsezkoak bihurtu dira: langileek dokumentuak partekatu behar dituzte edo bilerak egin behar dituzte, erraz eta gardentasunez, txat bidez eta banakako zein taldeko deiak eginez.\n– Ziurtatzea gure ekipoa ongi babestuta dagoela eta beharrezkoak diren segurtasun-neurriak badituela (sistema eragile eguneratua, aplikazio eguneratuak eta birus-kontrakoak).\n– Gure gailuak babestea, erabiltzen ez ditugun bitartean blokeatuz eta guk bakarrik dakizkigun pasahitz seguruak erabiliz; eta gure lana ere babestea, aldian behin segurtasun-kopiak eginez.\nSareak beti ditu arriskuak; are gehiago koronabirusaren garai honetan\nGogoratu behar da ziberdelinkuentziak sistema automatikoak dituela Windowseko RDP (Remote Desktop Protocol) protokoloa aktibatua duten eta zuzenean Internetera konektatuta dauden ekipoak detektatzeko, adibidez, eta ekipo horiek kontrola ditzaketela.\nGainera, orain, spama eta phishing-erasoak areagotzen ari dira, denok koronabirusari buruzko informazioa behar dugula aprobetxatuz.\nErne ibili behar da beti, eta ez da ireki behar hartzaile ezezagunen mezurik edo espero ez dugunik, ez eta fitxategi susmagarririk ere. Eta kontuz esteka susmagarriekin ere. Ez sakatu haien gainean, nondik datozen seguru ez badakizu. Eta hornitzaileren batek deitzen badigu esanez ustezko gorabeherak konponduko dizkigula, guk haien berri ez dugula, ez egin kasurik.\nAzken finean, edozein lekutatik gure jarduerarekin aurrera jarraitzeko soluzio ezin hobea da telelana, baina bulego barruan nahiz kanpoan funtsezkoa den alderdi bat ahaztu gabe: segurtasuna.\nTelelan segurua. Aholkuak negozioetarako.


Argi dago! EUSKARA - Sakanako Mankomunitatea\nArgi dago! EUSKARA\nSakanako Mankomunitateak eta Nafarroako Euskara Zerbitzuek abian jarri dute helduak euskalduntzeko 2016-2017 kanpaina. “Argi dago” izenburu izanik, aurtengo kanpainan telebista lehiaketa bat agertzen da, eta bertan parte hartzen dutenek hitz batzuk asmatu behar dituzte, euskarari hertsiki lotuak guztiak: gozamena, hurbiltasuna, praktikotasuna, transmisioa, balioa, sozializazioa…\nOhiko kartel eta paperezko euskarriez gain, bideo dinamiko eta dibertigarri bat da kanpainaren baliabide nagusia. Denon eskura dago hemen, edota material grafikoan inprimatutako QR kodearen bidez.\nEuskaltegiek urte asko daramatzate lanean eta esperientzia handia metatu dute adin, jatorri eta klase orotako milaka herritar euskaraz janzten, euskara irakasten.\nNafarroako euskaltegien datuak, loturak eta kanpainaren hainbat xehetasun aurki daitezke www.elaide.eus webgunean.\nSakanako AEK-ko Itsasi euskaltegian izena emateko azken eguna irailaren 22a izanen da. Informazio gehiago AEK-ko Itsasi euskaltegian: Gartzia Ximenez 46 Altsasu. Tel. 948 468 258. E-posta: sakana@aek.eus\nSakanako Mankomunitateko Euskara Zerbitzuak diru laguntzak ematen ditu euskara ikasten dutenendako. Gutxi gorabehera matrikularen % 50eko diru-laguntza ematen du (betiere, eskaera kopuruaren arabera). 2015-2016 ikasturtean 95 sakandarrek jasoko dute diru laguntza hori.\nErantzunak desaktibatuta daude Argi dago! EUSKARA sarreran\nKontu kontari hitzaldi-lantegia →


Txertatu merkatuan - UrolaKosta agentzia\nProiektua da prestakuntza maila baxua eta laneratzeko zailtasunak dituzten 16-30 urte bitarteko gazteentzat, laneratzen eta gizarteratzen laguntzeko.\nEuskal Autonomia Erkidegoko 2014-2020ko Gazte Enplegurako Programa Operatiboan kokatzen da proiektua, eta Europako Gizarte Funtsak finantzatzen du %91.89, Garapen elkartearen eta eskualde-garapeneko 19 agentziaren parte-hartzearekin eta Eusko Jaurlaritzaren lankidetzarekin. Gure esauldearen kasuan, Urola Kostako Udal Elkarteak bideratu eta kudeatuko du proiektua.\nHonako hauek dira Garapenekin batera Txertatu Merkatuan programan parte hartzen duten agentziak: Amurrio Bidean, Andoaingo Udala; Bermeo, Mundaka eta Sukarrietako Behargintza; Debagoieneko Mankomunitatea, Debegesa, Durangaldeko Behargintza, Erandioko Behargintza, Gernikako Lanbide Ekimenak Zentroa, Inguralde, Iraurgi Lantzen, Laudio Udala Garapen Agentzia, Lea-Artibaiko garapen-agentzia, Leioako Behargintza, Meatzaldeko Behargintza, Oarsoaldea, Tolosaldea Garatzen, Uggasa, Urduñederra, Urola Kostako Udal Elkartea.\nTxertatu Merkatuan proiektua prestakuntza-maila baxua duten, ikasketak utzi dituzten eta langabezian urtebetetik gora daramaten 16 urtetik gorako eta 30 urtetik beherako gazteei zuzendutako proiektu bat da.\nHalaber, unibertsitate-ikasketak utzita, lanik gabe dauden eta hezkuntza- edo prestakuntza-sistemetan integratuta ez dauden pertsonei ere zuzentzen zaie programa hau.\nTxertatu Merkatuan programak 500 gazte baino gehiagori eskainiko die benetako lan-esperientzietan parte hartzeko aukera bideratutako gizarte- eta lan-aktibazioko ekintza eta programetan parte hartuz. Onuradunen erdia baino gehiago emakumeak izango dira (zehazki, % 52), kolektibo bereziki kaltebera delako.\nEgokitu izeneko fasea gizarteratzeko eta lan-aktibaziorako laguntza-prozesuaren hasiera da. Programak gizarte- eta hezkuntza-arloko esku-hartze prozesu bat hasten du, pertsonak egunero egiten dituen jardueren identifikazioaren bidez (esaterako, skateak tuneatzea, lonjaren alokairuak ordaintzea, tresneria Internet bidez saltzea, estetika-lan partikularrak eta abar) lan-profil bat eraikitzea ahalbidetzeko.\nHorretarako, metodologia berritzailea erabiliko da. Langabezian dauden eta esperientziarik ez duten pertsonen ezkutuko gaitasunak eta lan-trebetasunak identifikatu eta balioztatu nahi dira, enpresek erabiltzen duten lan-hizkuntzara egokitzeko.\nParte-hartzaile bakoitzaren egoera partikularrera eta enplegagarritasun-mailara egokitzen diren hiru ekintza mota eskaintzen ditu Trebatu faseak. Egokitu fasean parte hartzen duten gazte guztiek honako ekintza hauetakoren batean esku hartuko dute:\nTailer erdi produktiboak: Oinarrizko gaitasun profesionalak (pertsonalak eta gizarte-, harreman- eta antolaketa-arlokoak) ez dituzten gazteei zuzenduak.\nGaitasun teknikoetan prestatzeko tailerrak: Gazteei zuzendutako tailerrak dira prestakuntza prozesuetan sartzeko zailtasunak dituztenak, baina ikasteko prest daudenak.\nGizarte-berrikuntzako jardunak garatzeko gaitasun-tailerrak: LH1 amaitu duten edo amaitu gabe utzi duten gazte langabetuei zuzendua. Aurrekoek baino prestakuntza-maila altuagoa dutenak, eta oinarrizko gaitasun profesionak dituztenak.\n2017ko deialdia: iraila-otsaila\nTxertatu Merkatuan proiektuaren 2017ko deialdia martxan dago:\nSoldadurako prestakuntza eta konpetentzia sozioprofesionalen lanketa\nUrola Kostako Udal Elkarteak soldadurako prestakuntza eskainiko du Txertatu Merkatuan programaren bidez, 2017ko irailetik 2018ko otsailera.\nGutxienez Derrigorrezko Bigarren Hezkuntza duten 16-29 urte bitarteko gazteentzat.\nIkasketa praktikoaren bidez, soldadura ofizio edo lanbidea ikasteko lehen urratsak ematea\nPrestakuntza hori laneratzeko prozesu batera eramatea.\nGazteei laneratzeko aukerak eskaintzea\nMerkatuak egun eskatzen dituen gaitasunak lantzea (talde-lana, autoezagutza, komunikazioa…).\nIkastaroak bi atal izango ditu:\nParte-hartzaile bakoitzaren gaitasun pertsonalak eta profesionalak identifikatu eta landuko ditugu, beren motibazio eta trebetasunak indartzeko.\nSoldadurako prestakuntza, 2017-18 [pdf]\nSoldadurako planoen interpretazioa\nEbaketa-prozesuak eta ertzak prestatzea\nKarbono-altzairuzko TIG soldadura\nAltzairu herdoilgaitzezko TIG soldadura\nAluminiozko eta aleazioen TIG soldadura\nIrailetik otsailera, astelehenetik ostiralera, 9:30-14:30.\nLaneratzen Laguntzeko Zerbitzua\nVanessa Garcia, Laneratzeko Zerbitzuak, txertatu@urolakosta.eus\nParte hartzeko eskabidea bete eta Urola Kostako Udal Elkartean aurkeztu behar duzu, bertan eskatzen diren dokumentuak gehituta.\nTxertatu merkatuan: eskabidea.\nTxertatu merkatuan: aurkezpena.\nTxertatu merkatuan: informazioa eta izen-ematea\nInformazioa jasotzeko edo izena emateko bidali formulario hau eta berehala jarriko gara zurekin harremanetan\nUdalerria Aia Orio Getaria Zarautz Zumaia Beste bat\nHautatu Txertatu Merkatuan proiektuari buruzko informazioa jaso nahi dut Txertatu Merkatu proiektuan izena eman nahi dut\nDatuak Babesteko Erregelamendu Orokorrak (2016/679 EB Erregelamendua) ezarritakoaren arabera, adierazten dizugu formulario honen bidez ematen dizkiguzun datuak erabiliko ditugula soilik zure eskaria bideratzeko eta zurekin harremanetan jartzeko. Ikus datuak babesteari, zure eskubideei eta segurtasun ordezkariari buruzko informazioa eta datuak esteka honetan: http://www.urolakosta.eus/eu/datuen-babesa


Akordioa bogan jar dezagun. Eba Blancoren iritzi artikulua | EA - Eusko Alkartasuna\nHasiera » Albisteak » Akordioa bogan jar dezagun. Eba Blancoren iritzi artikulua\nAkordioa bogan jar dezagun. Eba Blancoren iritzi artikulua\nArgitaratua honek egina: Prentsa Bulegoa data Eka 2, 2020 honetan: Albisteak, Berriak, Iritziak\n25 urte igaro dira Eusko Alkartasunak, PSN eta CDN alderdiekin batera, hiruko gobernua eratu zuenetik. Gobernu horrek halabeharrez aniztasuna zuen oinarri, eta elkarrizketa eta eskubide sozialen defentsa, ardatz. Gobernu horrek erakutsi zuen gehiengoaren ongizatea erdiesteko, akordioa eta errespetua ezinbesteko direla. EAk bere siglen gainetik justizia soziala eta herritarren ongizatea jarri zituen orain 25 urte, eta oraindik ere moda berdina darabilgu. Jarraitzen dugu elkarrizketaren bidez ezberdinen arteko hitzarmenak lantzen; Aliantza Libre Europarra, Ibarretxeren Jaurlaritza, Nafarroa Bai, Bildu-EH Bildu- EH Bai, Uxue Barkos buru zuen lauko gobernua, Nafarroako edo espainiar gobernu aurrerakoei babesa ere horren fruitu dira.\nElkarrizketa, elkarlana eta elkartasuna gure zerizanaren muinean daude, eta sinetsita gaude edozein ekimen politiko edota sozialen funtsean ere beharko lukeela. Zertarako balio du politikak, jendea duin, aske eta zoriontsu bizi dadin moduak bilatzeko ez bada? Bilaketa horren osagaiak enpatia, begirada zabala eta postura ezberdinen arteko akordioak dira. Eta zer da bada akordioa? Ad cordis latinezko esaeratik dator – bihotzetiko batasuna literalki- eta borondate ezberdinen bat egiteari dagokio. Akordioa da asko alboratu behar izatea, beharrezkoa lortzeko. Akordioa da batak ala besteak nahi dutena eskuratzetik urrun, guztion onura erdiestea. Akordioa da indibiduala galtzea, kolektiboa irabazteko.\nAkordioaz hitz egiten badugu, hitza bera aipatu behar da euskaraz. Hitza ematea, eta hitza hartzea; eta noski, hitzak dakarren konfiantza eta errespetua adostutakoarekiko. Argi dugu sozialki justua, ekonomikoki aurrerakoia, politikoki burujabea eta kulturalki anitza den aberria eraikitzeko, askoren ideiak behar ditugula, eta ezberdinon bultzada. EAk beti bete izan du hitza, dagen koalizio eta akordiotan, ez baitugu politikagintzarako beste modurik ulertzen.\nBada hitza hartu bai, baina betetzen ez duenik. Kasu horietan, apurtzen dena ez da soilik paper sinatu bat, edo kidearen konfiantza, gizarte oso baten errespetua arrakalatzen da. Zein ondorio latzak izan ditzakeen zekenkeriaz hautsitako akordio batek! Guk hori ondo dakigu, hamaikatxotan apurtu baitigute bihotz politikoa kide fidel uste genituenak; kolore eta une ezberdinetako hitzak, janda. Bada inozotzat gauzkanik, bada esaten digunik beste aldeak zati hoberena eraman duela, diluitzen garela, akordioa bogan ez dagoela… Guk, ostera, justizia sozialaren eta askatasun politikoaren bidean darraigu, bidea gurekin egin nahi duten bidaideei ongietorria emanez. Izan daiteke pausoa lausotu beharra, geldialdi gehiago egin beharra, noizean behin bidea erratzea, baina urruti heldu nahi dugu, eta horretarako, bakarka ezin da.\nAzken boladan alderdikoikeriak bogan daude, hau da, sigla batzuen etekin berehalakoa bilatzen duten jarrerak, ordezkatzen duten gizarteari entzungor eginez, haien hautes-zilborrari so. Modelo horren aurrean, guk gure begiradaren norabidea argi dugu: pertsonak eta hauen beharrizanetara zuzendua; justizia soziala eta gure eskubide sozial, politiko eta kulturaletara zuzendua… begirada zabalez, nola bestela!\nJakitun gara Covid-19arengandik eratorritako egoera ezegonkorrak ez duela erraz jarriko “normaltasun berria” ongizate-estatuaren oinarrietatik eraikitzea. Baina orain da alderdikoikeria horiek guztiz alboratu behar ditugun unea, akordio eta hitzarmen zabalak gizarteratzeko; eta ez soilik alderdi batzuen artean, baizik eta eragile sozial, sindikal, ekonomiko, kultural, zientifiko eta akademikoen artean baizik. “Euskal Herria post-covid19 manifestua horren adibide argia da. Akordioak bogan jartzeko garaia da berriz- ez da inoiz joan moda hau, gure ustez. Eta guk jarraituko dugu ezberdinen arteko akordioen alde egiten, gauden espazio guztietan egiten dugun moduan. Eusko Alkartasuna independentzian, elkarbizitzan, ingurumenaren eta bizitzen zaintzan eta justizia sozialean bidea egiten jarraituko dugu, akordioak eginez eta hitzartutakoa betez; hala ulertzen dugulako politika, eta Herri honen duintasunak, ongizateak eta askatasunak hala merezi duelako.\nEusko Alkartasunako jarduneko Idazkari Nagusia


Trasteandoren hirugarren diskoa, jendaurrera - Altsasu - Guaixe.eus\nTrasteandoren hirugarren diskoa, jendaurrera\nGuaixe 2017-06-16 10:20\nJoan den mendeko 40, 50 eta 60ko hamarkadan Altsasun entzutea ohikoak ziren kantuen hirugarren bilduma aurkeztuko du Trasteando taldeak. Bihar izanen da, Altsasuko Iortia kultur gunean, 20:00etan. Haiekin batera kantak erakutsi dizkietenetako batzuk ere ariko dira jendaurrea.\nAltsasuko materia gabeko ondarea jasotzen segitzen du Trasteando taldeak. Garai batean Altsasun entzutea ohikoak ziren kantuak jaso dituzte aurreko bi diskoetan. “Azken diskotik kanpo 8-10 kanta kanpoan gelditu ziren. Bilketa lanarekin segitu dugu eta disko berrian 18 kantu sartu ditugu”. Cruz Mari Martinezen azalpenak dira. Trasteandoko kideak azaldu digunez, “memoria erreskatatzeko ariketa da gurea. Kantek zein izan garen eta zein garen diote. Guk gainontzekoendako berreskuratu ditugu”. Gaineratu duenez, “bestela, kanta horiek desagertu eginen lirateke, jendea hiltzen delako”.\nKantuen inguruan galdetuta, Martinezek azaldu digunez, “harri kantuak, irratian entzun eta moldatutakoak, soldaduskatik ekarritakoak edota Potaje eta konpainiak sortutakoak daude” diskoan. Duela hilabete inguru hil da Potaje eta hari aipamena eginen diote biharko kontzertuan. “Grabatu ditugun kanta askoren konposatzailea izan da”, argitu du Martinezek.\nLana, Ricardo Aretak Altsasun duen estudioan grabatu dute. “Herrian bertan grabatzeak kantak irakatsi zizkigutenetako batzuk gurekin grabatzea erraztu du”. Trasteandokoek lau kantutan Candi Arnanz, Felipe Villareal, Gerardo Olmedillo, Jose Bergera, Jose Urizar, Juan Gonzalez de Azilu, Martin Lezea eta Vicente Zufiaurreren laguntza izan dute. “Hunkigarria izan zen”. Apiril erdialdetik eta maiatza hasierara izan ziren grabatzen.\nDena salduta dagoela emanen du kontzertua Trasteandok. “Horrek esan nahi du herri musika gustuko duen publiko bat dugula” azaldu du Martinezek. Pozik dago harrerarekin. Taldeak 14 bat kide ditu. Kantuan aritzeaz aparte, akordeoia, baxua eta gitarrak jotzen dituzte. Emanaldi berezietan tronpeta (Kostantxo Gonzalez), bonbardino (Jesus Irisarri) eta bateria (Josetxo Lumbreras) jole banaren laguntza dute. Kontzertua Jabi Bergarak aurkeztuko du.\nTaldeak grabazioak sortutako gastuak kontzertuko sarrerekin eta diskoaren salmentarekin estali nahi du. Haren aleak emanaldian bertan eta Altsasuko dendetan eta ingurukoetan erosteko aukera izanen da. Bestalde, heldu den asteazkenean, Trasteando taldeak Josefina Arregi klinika eta Aita Barandiaran adinduen egoitzak bisitatuko ditu. Urtero garagarrilean eta abenduan joaten dira bietara emanaldi bana eskaintzera.\nTrasteando taldeak Altsasuko herri kantekin osatutako aurreneko diskoa 2012an kaleratu zuen. Bi urte geroago, 2014an, bigarren kantu altsasuarren bilduma aurkeztu zuen taldeak. Diskoetako liburuxkak kantutegi gisa ere erabili zitezkela gaztigatu zuten orduan taldekideek.\nBai aurreko lanean baita honetan ere diskoaren azalerako Trasteandok Dora Salazarren lan bana aukeratu du. Bihar aurkeztuko duten diskorako sortzaile altsasuarraren ohikoak dituen argazki moldatuetako bat da, kasu honetan herriko tren geltokiaren argazki baten gainean aritu da margolaria.\nHiru bide eta alemanak\nLa Frantziska y la Lorenza\nEl biscuter de la ideal\nIortia (media luna alsasuarra)\nMe casé ¡por fin!\nTxukurruku txuku txuku / kurdín kurdín\nSoy de Etxarri Aranatz\nQuereres de Felipe\nNoche de farra haundia\nLos ratones de la estación


Iribar sagardotegiaren sorrera - Ahotsak.eus\nIribar sagardotegiaren sorrera\nIribar sagardotegiaren sorrera
Iribarren, lehenago, beheko solairuan dolarea zegoen. Lehenago txalupak gordetzeko ere erabiltzen zen. Dolarean sagardoa eta txakolina egiten zen. 1930 inguruan jarri zuten eta sagardotegia izan zen 1970. urtera arte, gutxi gorabehera. Claudiaren aitak sortu zuen sagardotegia. Baserrikoa zen (Loidi baserrikoa) eta handik ekartzen zuen jeneroa.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan GET-020-003 kodeko bideoa nahi duzula aipatzea: ahotsak@ahotsak.eus\nIribarren, lehenago, beheko solairuan dolarea zegoen. Lehenago txalupak gordetzeko ere erabiltzen zen. Dolarean sagardoa eta txakolina egiten zen. 1930 inguruan jarri zuten eta sagardotegia izan zen 1970. urtera arte, gutxi gorabehera. Claudiaren aitak sortu zuen sagardotegia. Baserrikoa zen (Loidi baserrikoa) eta handik ekartzen zuen jeneroa.\n- Eta etxia orduan, lehenbizi etxia zan eta esan dezu...\n- Zan bajua ta pixu bat, eta bajuan zegon tolaria eta geo baita ere ba kanoa, kanoa, belero bat ere bai, esto, tetxuan ez, baiño alturan eoten zian.\n- Baina gordetzeko erabiltzen zan?\n- Ez gordetzeko, porke etxe hau omen zan... Hor beste etxe bat badago... Erromeronekoa deitzen ziyoen zaharrak gure etxiai, porke Erromero era como un personaje bezela, eta hau zan...\n- Getaiarra zan?\n- Ez, ez, “algo de Las Cortes” edo horrela, baiño gizon horren kanoa gordetzeko..., o sea como el local o, soto bat, soto bat bezela, bai, eta nere aitak gero jarri zuan tolaria.\n- Berak jarri zuan?\n- Bai, tolaria, jarri zuan, eta egongo zan, pues oain dala hogeita hamabost urte edo horrela kenduko giñun.\n- Eta tolarian egiten zan sagardua edo?\n- Sagardua, bai, sagardua ta txakolina, bai. Nere aitak, beste bere gurasoenak eta zitun mahastiak eta horrela, eta gero sagardua ere bai. Eta gerra denboran, ai, baino hori ez det nahi jartzia, gerra denboran zeara're bai, Kataluiña're bai, eta eramaten zuan barrikak. Eta gero ba jatetxia.\n- Eta berak jarri zun tolaria? Berari okurritu zitzaiolako?\n- Bai, o sea, bazakaten jenerua lana eiteko ta horrela, basarrikua ta horrela.\n- Basarrikua zan bera?\n- Bera basarrikua zan bai. Eta gero ba pixkat ere kanpokuentzako ere egiten zuan, etxeako... Sagardua, nik jardun izan det sagardua txotxian ere saltzen.\n- Bai, klaro, oso ezberdina zan oaindikan, baiño hola toki batian, hor bodega batian eta, hoixe,\nbasuak hogeita hamar xentimo; bueno, orduan xentimuakin eta, nola izaten zan eta, baiña bueno ez naiz hori ondo detailliakin akordatzen.\nEizmendi sagardotegikoakin harreman ona\nSagardotegira astean behin\nZutik jatea eta txotx garaia\nKupelen negarra nola geratu


Ulermenari, men eginez?\n14 maiatza, 2018 Iritzia, Itzainak 579\nUler nazazu», «konpreni nazazu» oso entzuten dugun esaldia da geure solasetan, geure hitz parrastetan oso zabalduriko esana. Ulertzea, ulertua izatea, ulertarazteko bide egitea… hain erraz adierazten dugu esan hau, sarri, hitzaren izanari benetako balioa ematen ote diogun galdetzen diot nire barruari, izan ere, ulertze kontu hau geure beharretara bakarrik erabiltzen dugula iruditzen zait, eta, askotan, ulermenaren benetako balioa ulergaitz egiteraino.\nHiztegiari begiratuz, ulermena hitza aztertuz, hiztegiak berak definizioa motz samarra ematen digu, alegia, «ulertzeko ahalmena; adimena»-ren adiera. Ulertu begiratuz, bestelako definizio bi badira ere, honako esanahian erreparatzen dut: «Norbaiten jokaera edota sentimenduak arrazoizkotzat jotzea»; adiera hauxe darabilgu, adibidez, mintzatzerako orduan, inork erabaki bat hartu duenean, haren egoera ulertzeko gizakiok dugun ahalmenaren berri emateko.\nNeuk hiztegiak halakorik esan edo ez, erreparatzen dut ulermenaz jarduteko, tentuz eta arreta guztiz egin beharreko ekintza dela, ez presaz, ezinegonez eta bulkadaren tempoan arituz, izan ere, maiz, ulermenak eskatzen duena pazientzia handia baita eta erabateko ardura, ez baita estropezuka egin behar den ariketa, ez, sakonetik egin beharreko jarduera baizik, lasaitasunez, aurrean duzuna adituz, haren egoera zein den begiratuz, pertsonarekin enpatizatuz, maitasun handiz bera kontuan hartuz, bat etorri ez arren askotan, baina hark esandakoa gogoan izanez, inongo juzku makurrez zein aurreiritzi merkez barrua nahastu gabe.\nHauxe al da gizakideen aurrean gaudenean egiten duguna? Edo aurrean dugunaren itxura ikusita, epaiaren lehen geziak jaurtiz sailkatu egiten dugu, eta gure lubakiaren atzean babestuta egon? Lubakituta egonez gure lau hormetan ixten bagara, ez dago inongo ulermenik gertatzerik, eta ulermenik bada, beldurrean eraikitako ulermenaz arituko gara, hau da, ideia horien hormaren oinarriak erabat erortzen ikusiko dituen ulermenaz.\nBitxia bada ere, ezinaren sailean beldurra makina bider lantzen ikusten dugu, baita haren mozorropean hazten diren fruituak, etengabe, hazten eta goratzen: mesfidantza, susmoak, ezikusiak, itxidura…aldiz, maitasunaren abaroan, sarritan, bestelako aleez gozatzeko okasioa izan dugu: irekidura, elkar hartzea, arreta, hurbiltasuna… jakina, fruitutik fruitura bada alderik, eta noski, fruituetatik gizakiak ezagutuko ditugula ere entzun izan dugu behin eta berriz, eta zein egia hauxe, egia latza benetan!, Joxan Artzek zion bezala: «Izan ere, lagunok/ zerbaitetarako behar bada,/maitatzeko behar da hemen ausardia, eta haundia!;/ gorrotatzeko, aski da koldarkeria».\nUlermena, ezer bada, bihotzaren gozoaz, arretaz begiratzeko egitea da, benetako maitasunetik sortzen den ezer. Ulermenak ez du haserrearen eta intolerantziaren hizkuntza maite, arrotz zaizkio berauek, hurbiltasuna eta laguntza ematean hazten, loratzen eta goratzen da, lur onean hedatzen ditu bere zuztar sendoak eta lur hari atxikia, etsi-etsian aurkitzen denean ere lehia lakar eta jasangaitzei eusten die, hain zuzen emaitza bakea bera delako. Hori egiten dabilen gizakiak une oro, egoera bakoitzean, daki.\nArgi dugu, gaur, onargarri eta ulergarri zaiguna, bihar, agian, ez dela hala izango, baina gizaki bakoitzari dagokigu horren alde lan egitea, batez ere, gizaki, izaki eta unibertso zabal hauxe osatzen dugunon espazioa bizigarri eta atseginago egiteko.\nSinesten dut gizakiaren jarrera ulerkorrean, egoskorkeria guztien gainetik, gizakien jokabide prestu, abegikor eta maitekorrean, hartan jartzen dut arreta osoa, eta haren alde men egiten saiatzen naiz. Egia da, Goethek zion bezala: «Mundu guztiak, bakarrik, entzuten duela ulertzen duena», ados, baina erne denak, etenetan ere isiltasunetik asko ikasten du, eta haren isilak esango du taxuzko dena, izengabeko aipu eder batek dion eran: «Inor ondotxo ezagutzeko, ez duzu haren hitz guztiak ezagutu beharrik, aski duzu haren isiluneak interpretatzen jakitea». Ea isiltasunetik jardunez, zeu eta besteak ulertzeko gaitasuna garatzen duzun. Ekintza horretan zorte on!\n« «Pentsioen gaineko kultura falta da hemen, ez delako erakutsi»\n«Hazi gehienak enpresa ezberdinek sortu eta manipulatzen dituzte» »


Euskal Herria Bildu - Cuadra: “Atera itzazue zuen eskuak Nafarroatik eta utzi iezaguzue gure arazoak guk geuk konpontzen!”\nCuadra: “Atera itzazue zuen eskuak Nafarroatik eta utzi iezaguzue gure arazoak guk geuk konpontzen!”\nSabino Cuadrak Nafarroari eta Nafarroako lege eta erabakiei errespetua adierazteko interpelazioa egin dio gau Espainiako gobernuari.\nBere hitzartzean diputatu subiranistak salatu duenez Nafarroa da Epaitegi konstituzionalak lege gehien atzera bota dituen lurraldea. Horregatik argi utzi nahi izan du: "atera itzazue zuen eskuak Nafarroatik eta utzi iezaguzue gure arazoak guk geuk konpontzen", esan die Espainiako gobernuko kideei.\nCuadrak Nafarroak bizi duen egoera politiko eta instituzionalaz ere hitz egin du eta gogoratu du nola joan den astean Mariano Rajoy presidenteak berak eta bere hainbat ministrok, "Nafarroa Espainiarentzat estrategikoa dela" onartu zuten.\nHorregatik, eta PP zein PSOErengana zuzenduz, "Amejoramenduaren Nafarroa gainbehera doala" ohartarazi du.\nCristobal Montoro ogasun ministroa izan da Sabino Cuadrari erantzuteko ardura hartu duena.\nMontorok PSNren jarrera defendatu eta Espainiako konstituzioa aldarrikatu du "Nafarroa foral eta espainiarra" defendatzeko. Era berean, Epaitegi Konstituzionaleko helegiteak justifikatu ditu nahiz eta helegite horien atzean erabaki politikorik ez dagoen esan.\nDiputatu nafarrak erantzun egin dio eta esan du "Espainiako gobernutik behin eta berriz ari direla euskal otsoa datorrela esanez, eta jendeak euren atzamarrera begiratzen duen bitartean eurek artaldeko ardiak lapurtzen dituztela".\nDatorren astean Nafarroako Parlamentuko hartutako erabaki eta legeei errespetua adierazteko mozioa aurkeztuko du Amaiurrek.


Bergarako alde zaharreko argiteria urgentziaz hobetuko du Udalak - Bergara - Goiena.eus\nBergarako alde zaharreko argiteria urgentziaz hobetuko du Udalak\nJokin Bereziartua Lizarazu 2018-12-13 12:44\n2014an eta 2015ean alde zaharrean jarri ziren 103 led luminaria puntuak aldatu egin behar ditu Udalak, hondatuta daudelako edo arazoak ematen dituztelako: "Puntu horiek gero eta argi-fluxu txikiagoa ematen dute, eta kaleak gero eta ilunago daude". Aurrekontua da 48.296 eurokoa, eta hamar astetan puntu horiek guztiak aldatzea da Udalaren asmoa.\nArgiteria publikoak arazoak eman ditu azkenaldian alde zaharrean. Herritarrendako "funtsezkoa" den zerbitzu hori hobetu "behar den bezalakoa" izan dadin, "aukera guztiak" aztertu ditu Udalak, eta, azkenean, "ezohikoa" den kontratazio urgente bidez led berriak erosteko eta horiek "berehala" instalatzeko erabakia hartu dute.\nOrduko hornitzailea desagertu egin da eta Tecuni enpresa kontratatu dute. Aurrekontua 48.296 euro da –BEZa barne–.\nErdigunea, "gero eta ilunago"\nUdalak gogora ekarri du 2014an eta 2015ean alde zaharreko argiteria publikoa aldatu zela eta led sistemako luminariak jarri zirela. Hain justu, honako kale hauetan egin zen aldaketa hori: Bidekurutzeta, Munibe plaza, San Pedro, Mizpildi, Zabalotegi, Komenio, Barrenkalea, Irizar ibilbidea, Artekalea, Arruriaga, Goenkalea, Juan Irazabal pasealekua, Laudantz kantoia, Erromagalartza kantoia, Arrese zeharbidea eta San Martin Agirre. Guztira, 103 luminariapuntu aldatu ziren orduan.\nHala, gaur egun luminaria horietatik sei hondatuta daude eta gainerakoetako gehienak arazoak ematen dabiltza: "Gero eta argi-fluxu txikiagoa ematen dute, eta kaleak gero eta ilunago daude. Hainbat puntutan egoera eskasa da eta horri buelta eman behar zaio", adierazi dute.\nUdaletik argitu dutenez, ezinezkoa da led horiek konpontzea, iraupen-bizitza agortzen ari zaielako, eta horregatik erabaki dutela plaka berriak jartzea. Instalazioekin sei aste barru hasiko direla aurreikusten du Udalak, eta lau aste beharko dituzte puntu guztiak aldatzeko. Hamar aste beharko dira guztira, beraz.\nLur azpiko edukiontziak Iralan, beirarentzat\nBeirarentzat lur azpiko hiru metro kubikoko bi edukiontzi jartzeko lanetan ari dira Iralan. Edukiontziak Plastic Omnium enpresarenak dira eta abenduaren 21erako lanak amaituta egongo direla espero du Udalak. Lanon aurrekontua 12.332 euro da –BEZa barne–.\nArgazkia: Brigadako langilea alkatearekin eta teknikari batekin, atzo.


Berandu - Deia\njuanra madariaga 12.08.2021 | 00:15\nJOAN den astean albiste izaten hasi ziren berriz: udako ohiko sute itzelak. Dena kate berak ekarri omen du. Joan den hilean bero sapa bolada bitxiak sortu ziren Kanadan. Gogoratzen? Kanadan egin zuen bero kiskalgarriak ia bostehun hildako eragin zituen, eta labe hartako beroa 50 gradutik hurbil igo zen, hots, bertan inoiz erregistratu diren tenperaturarik altuenak. Nik Kanada herrialde menditsu gisan irudikatzen dut beti, eta askotan elurturik edota fresko dezenterekin. Horrexegatik harritu ninduen sekulako beroa egin zuelako albisteak.\nArgi dago arazoaren atzean gizakiok eragiten ari garen klima aldaketa ankerra badagoela. Kanadan bero itzelak eta sute suntsitzaileak sortzen ziren bitartean, Japonian uholde ikaragarri batzuk bizi ari ziren bertako lagunak. Danteskoak ziren handik heltzen ziren irudiak. Errekek gainez eginda herrietako kaleak erabiltzen zituzten ubide gisan, aurrean topatzen zuten guztia sarraskituz.\nEta ureetatik berriz suteetara. Joan den astean Italian, Grezian eta Turkian irudi negargarriak ikusi dira, bai eta Siberian ere. Suteek ez dute ezer ere barkatu, eta batzuetan kostaldeko hondartzetara heldu dira bertako biztanleen negargura eta laborria sortaraziz. Betiko legez, hildakoak eta kalte material handiak zenbatu dira nonahi. Horrelakoak gertatzen direnean bertakoen inpotentzian pentsatzen dut. Suteak dena jaten du eta nekez egin ahal zaio aurre, suhiltzaileek sekulako lana buru-tzen duten arren. Batzuetan kontrolatuta egonda ere, suak bere horretan dirau (Greziakoak bezala).\nBurura etortzen zaidan beste pentsamendu tragiko bat da zenbat narrasti, intsektu, hegazti eta bestelako izaki txiki hilko diren sugarrek kiskalita. Horrelakoetan, seguruenik, bertako ekosistema bizia ia betirako desagertuko da.\nKlima aldaketaren kontrako proposamen eta ekintza serio eta egingarriak jomugan eduki behar ditugu, bestela, bero bolada itzelak, uholde giganteak, eta infernuko sute suntsikorrak gero eta maizago izango ditugu gure artean, eta egunen batean azken suteak nahi dugun guztia erreko du, eta une horretan beranduegi izango da, eta berandu oso hitz tristea da.


Ikerketa medikoa - Berria.eus\n"Ikerketa medikoa" bezala etiketatutako albisteen zerrenda\nSerendipia eta penizilina\n«Tumorearen inguruaren aurka egitean, hedatzeko gaitasuna kentzen diogu»\n15 urteko ikerketa lanen ondoren, ekainean hasiko da Oncomatryx enpresa minbiziari aurre egiteko botika berri bat gaixoekin probatzen. Tumoreari eraso beharrean, inguruko zelulen aurka egiten du botikak.\nMalkoak parkinsona ikusteko\nEHUko, Gurutzetako ospitaleko eta CIC Bioguneko ikertzaileen talde batek bost biomarkatzaile identifikatu ditu parkinson gaixoen malkoetan, gaitza goiz diagnostikatu ahal izateko. Ikerketa pilotua izan da, eta orain zabaldu egin nahi dute, ikusitakoa balioztatzeko.\nMikroplastikoak topatu dituzte lehenengo aldiz gizakien odolean\nAzterturiko pertsonen %80tan aurkitu dituzte partikula txikiak. Oraindik ez dakite, ordea, zer eragin eduki dezaketen partikulok gizakien organoetan.\nCRISPR gaixotasun arraroei aurre egiteko: berri onak!\n«Dementzia kasu asko helduaroan kirolik ez egiteak eragiten ditu»\nHelduaroan ariketa fisikoa egitea ontzat jo du EHUk parte hartu duen ikerketa batek. Alfredo Ramos-Miguel da ikerlarietako bat, eta kirola egitearen ondorioak zein diren aztertu du.\nHil egin da zerri transgeniko baten bihotza jarri zioten gizona\nBi hilabetez iraun du bizirik, baina duela pare bat egun okertzen hasi zitzaion osasuna.\n«Termometro» bat alzheimerra atzemateko\nAlzheimerren gaitza diagnostikatzea osasun sistemaren erronka handienetakoa da. Ikerlari talde batek gaitza listuaren bidez detektatzeko markagailu berri bat garatu du. Lehen arretan erabiltzea nahi dute.


Durangoko Munduko Arrozak jaialdiak ez dio hutsik egingo kultura aniztasunaren urteroko aldarriari - Durango - Anboto.org\nDurangoko Munduko Arrozak jaialdiak ez dio hutsik egingo kultura aniztasunaren urteroko aldarriari\nAnboto 2020-06-02 16:13\nEtxetik bada ere, jaialdia egin, egingo dute. Ekainaren 6an ospatuko dute, “ospakizun hau bultzatzen duten errealitateei eta arrazoiei elkartasuna” adierazita.\nAlarma egoerak ez du kultura aniztasunaren jaialdia zapuztuko. Munduko Arrozak jaialdiaren XII. edizioa izango da aurtengoa eta kalean beharrean, etxeetan ospatzera deitu dute. “Etxetik parte hartzera gonbidatzen zaituztegu, egun horretan arroza eginez eta janez, eta ospakizun hau bultzatzen duten errealitateei eta arrazoiei elkartasuna adieraziz”, azaldu dute antolatzaileek.\nBertan parte harte hartu gura duten taldeek mezu bat idatzi beharko dute durangokosmopolita@gmail.com helbidera. Taldearen izena, parte-hartzaile kopurua eta harremanetarako izena eta telefonoa zehaztu behar dira mezuan.\nArgazkiak eta mezuak elkarbanatzea\nEra berean, talde bakoitzak egingo duen errezeta partekatzea eskatu du antolakuntzak. Baita bazkaria prestatzeko uneari lotutako argazkiak zein bazkalorduaren uneko argazkiak elkarbanatzea ere. “Eskertuko genizueke Munduko Arrozen ospakizunarekin lotutako mezuren bat (kartel baten bidez) ere sartzea, eta mezu horiek anitzak, solidarioak, komunitarioak, kulturartekoak eta aldarrikatzaileak izatea”, eskatu dute.


Igor Yebra, "Zorba el griego" balleteko protagonista izango da azaroan Kursaalean — dantzan.eus\nHemen zaude: Hasiera › Komunitatea › Iratxe de Arantzibia › Igor Yebra, "Zorba el griego" balleteko protagonista izango da azaroan Kursaalean\nIgor Yebra, 2014an\nIgor Yebra izango da azaroaren 25ean Donostiako Kursaal auditorioan egingo den Zorba, el griego ikuskizunaeko protagonista. Dantzari gonbidatu gisa, Lorca Massinek 1988an sortutako koreografia egingo du dantzari bilbotarrak Sofiako Operako Balletarekin. Yebra hamaika urteren ostean itzuliko da Gipuzkoako oholtza batera, Zorba protagonistaren papera lehen aldiz jokatzen, orain artean John amerikarraren rola egin izan baitzuen. Ballet honen oinarria da Nikos kazantzakisek 1946an idatzitako Alexis Zorbaren bizitza eta abenturak liburua, baita haren gainean Michael Cacoyannisek 1964an Mikis Theodorakisen musikarekin egindako izen bereko filma ere.\nDantzan munduan lehen urratsak bere sorterrian, Bilbon, eman ondoren, Madrilgo Victor Ullateren eskolan jaso zuen formazioa. Debut profesionala Victor Ullateren Balletan bertan egin zuen (1988-1996), eta konpainiak Bilbon 1988ko apirilaren 28an egindako lehen emanaldiko taldetik gaur egun profesionalki lanean diharduen dantzari bakarra da. Bakarkako ibilbideari Australian Balletean ekin zion (1997-1998). Ibilbide luzea egin du eta konpainia askotan aritu da, eta hainbat mugarri ezarri ditu. 2004an, Moskuko Kremlineko Kongresuen Jauregian egindako emanaldi batean, Ivan Izugarria balletean errusiarra ez zen lehen protagonista izan zen. Hainbat sari jaso ditu: Dantzari Gazteentzako Eurovisioneko Sari Nagusia (1989), urteko dantzari onenaren Danza & Danza Saria Italian (1996), Maya Plitseskaya lehiaketako bigarren saria (1998) eta Italiako Leonidas Massine Saria Italia (2003). Bordeleko Operako Balleteko dantzari izarra izan zen 2006 eta 2016 bitartean, eta Erromako Operako Balleteko lehen dantzari gonbidatua 2002 eta 2012 bitartean. Gaur egun freelance moduan ari da. Kalitatezko irakaskuntzak duen garrantziaz jabetuta, duela hamarkada bat dantza-eskola bat sortu zuen Bilbon.\nSofiako Operako Balleta\nLaurogeita hamar urte betetzetik gertu, Sofiako Operako Balletaren hasierako helburua Errusiako eskola klasikoa eta Alemaniako dantza espresionista uztartzea izan zen. Atanas Petrovek konpainiarekin 1928ko otsailaren 22an eszenaratutako Coppelia lana jotzen da Bulgariako lehen ballet emanaldi profesionaltzat. Gaur egun Plamen Kartaloff da zuzendaria, eta errepertorio klasikoa eta dantza garaikideko produkzioak tartekatzen ditu bere errepertorioan. Sofiako Operako Balletak arrakasta handiak erdietsi ditu egin izan dituen nazioarteko biretan, hala bere produkzioekin, nola bere izarrek hainbat gala eta jaialditan izandako partaidetzarekin.\nZorba, el griego ikuskizuna\nDantzari gonbidatua: Igor Yebra\nKonpainia: Sofiako Operako Balleta\nKoreografia: Lorca Massine\nTokia eta data: Kursaal auditorioa, azaroaren 25a, 20:00etan\nSarrerak: 19€, 29€, 34€ eta 44€ + kudeaketa gastuetarako 1€ sarrera-salmenta


Etxe zaharren izenen xaflak berritu dituzte Zumaian - Urola Kostako Hitza : Urola Kostako Hitza\nXafla Erribera kaleko etce batean. (Juan Luis Romatet)\nMapa toponimikoa lantzearekin batera, etxeen izen zaharrak biltzeko ahalegina egin du Udalak. Hala, izen horietako batzuk ezagutarazteko, altzairuzko 18 xafla ezarri ditu. Era horretan, agirietan begiratu eta izenen berri eman zuten herritarrei eskerrak eman nahi izan dizkiete.\nXafla horiek erdoildu eta tratamendu berezi bat eman diete, zahar itxura izan dezaten. Udal brigadako langileek jarri dituzte, gehienak, Goiko plaza inguruko atarietan. Apallokoa, Amezketakoa, Arteagakoa eta Murgaetxea dira horietako batzuk.\nEkimenarekin jarraitu eta beste etxe batzuetan ere antzekoak jartzeko asmoa du Udalak. Interesdunek Euskara Zerbitzuarekin jarri beharko dute harremanetan, udaletxeko 1. solairuan, eta, ahal dela, izen zaharren berri agiri bidez eman beharko dute.


BELDUR BARIK LEHIAKETA ABANTO-ZIERBENAN!\n12-26 urte badituzu eta udalerrian bizi edo ikasten bazaude... BAI!\nLehen lategoria 12-17 urte\n1. SARIA: 300 (txeke oparia udalerriko elkartutako komertzioetan erabiltzeko)\n2. SARIA: 200(txeke oparia udalerriko elkartutako komertzioetan erabiltzeko)\nBigarren kategoria 18-26 urte\nHerriko epaimahaia honako hauek osatuko dute: udalerriko kultur elkarteen ordezkariak,hezkuntza erakundeen ordezkariak, eta artearekin eta kulturarekin lotuta dauden Abanto-Zierbenako herritarrak. Epaia jakinaraztean adieraziko da zein diren epaimahaikideak.\nEzin izango zaie aurka egin epaimahaiak hartutako erabakiei\nUdal lehiaketaren sariak 2016ko azaroaren 25eko inguruan emango dira jakitera udalak orokorrean erabiltzen dituen hedabideetan .\nIrabazleei zuzenean jakinaraziko zaie eta www.abantozierbena.org web orrian emango dira argitara.\nBERTAKO LEHIAKETA ABANTO ZIERBENA\nAbanto Zierbenako Udalak antolatuta (Berdintasun Arloa)\nARGIBIDEA BERTAKO LEHIAKETA ABANTO ZIERBENA\n94 636 17 37


Hasiera>>Berriak "En la calle" dokumentala\n"En la calle" dokumentala\nArgitaratua 2021(e)ko Apirilaren 23, 07:55\nIturria: Hiritarron Harrera Sarea - Red Ciudadana de Acogida\nBeren ibilbideen, asmoen eta ilusioen kontakizuna da, lehen pertsonan. Era berean, gure gizartean dituzten oztopoak eta elkartasunezko laguntzak erakusten dituzte.\nProtagonisten presentziarekin beta ezin hobea da, aurrera egiteko aukera handiak dituen kolektibo baten egunerokoa bertatik bertara ezagutzeko. Beti ere diskriminaziorik eta aurreiritzirik gabe entzunez gero.\nSareko jende guztia animatu nahi dugu dokumentalaren aurkezpenera. Azken urtean Harrerak egindako lanari buruzko informazioarekin eta egungo egoeraren eta aurrean ditugun erronken balorazioarekin osatuko dugu saioa.\nEz da soilik Harrerarako ekitaldi bat; beraz, garrantzitsua izango litzateke interesa izan dezaketen zuen inguruko pertsonak gonbidatzea.\nAstelehenean elkartuko gara.


Eusko Legebiltzarrak webgune berria abiarazi du. Noticias de Gipuzkoa\nEusko Legebiltzarrak webgune berria abiarazi du\nEP - 2016(e)ko otsailaren 1a, astelehena - 10:49etan eguneratua\nEusko Legebiltzarreko informazio sistemen berringeniaritza prozesuak aurreikusita dituen hiru lan urteetatik lehena igarota, proiektuaren "lehen mugarri handia" lortu da astelehen honetan, hau da, Eusko Legebiltzarreko web korporatiboa abian jartzea.\nGASTEIZ. Martxan jarriko den webgune berriaren garapenak teknologia informatiko berria ezartzea dakar berekin, hain zuzen ere, hurrengo urteetan egingo diren garapenei oinarria emango dien teknologia informatikoa.\nUne honetan ikusiko diren aldaketa garrantzitsuenen artean, web korporatiboa komuna izango da Eusko Legebiltzarreko eta Interneteko erabiltzaileentzat. Horrek esan nahi du egun barrutik jarrai zitekeen zenbait emanaldiren zerbitzua (prentsaurrena, adibidez) amaituko dela.\nHalaber, Eusko Legebiltzarreko barneko informazioa jasoko duen espazio bat egongo da (Barnegune), eta hor zerbitzuek informazioa kudeatuko dute. Espazio horretan kokatu beharreko tresna eta programak garatzea da hurrengo bi urteetan egin behar diren zereginen helburu nagusia.\nGainera, aldi berean hiru emisio egin ahal izango dira (osoko bilkurak, batzordeak eta prentsaurrekoak) formatu estandarrean (mpeg4). Dagozkion sei audio kanalak egongo dira eskuragarri (kanaletako bakoitzaren jatorrizko bertsioa eta itzulia). Emanaldi horiek nabigatzaileen bidez ikusiko dira, eta jadanik ez da beharrezkoa izango horretarako inolako programa espezifikorik erabiltzea.\nBestalde, Eusko Legebiltzarreko bideoen artxibo osoa mpeg4 formatura aldatzen hasi da. Prozesu hori 2016ko azken hiruhilekoan amaitu arte, jadanik izandako bilkuren bideoen kontsulta Real Player programaren bidez egingo da.\nHalaber, webguneak diseinu moldagarriaren estandar teknikoak jarraitzen ditu, haren helburua izanik web orrien itxura egokitzea hura bistaratzeko baliatzen den gailura: ordenagailu pertsonalera, tabletara, telefono adimendunera eta abar.\nGainera, Gardentasun Atari bat irekiko da, administrazio publikoek egun argitaratu behar duten informazio guztia jasotzeko helburua duen espazio bat.\nHoriek izango dira www.legebiltzarra.eus webgunean ikusiko diren lehen aldaketak, eta oraingoz, ez dute aldaketarik eragingo lan prozesuetan.\nOndoren, berringeniaritza proiektuan aurreikusita dagoen bezala, 2016an zehar eta 2017ko lehen hilabeteetan, Legebiltzarreko gaiak kudeatzeko sistema berria garatuko da (erregistroa, espedienteen kudeaketa, organoen kudeaketa, argitalpenen kudeaketa).